**รายงานการประชุมสภาองค์การบริหารส่วนตำบลโดมประดิษฐ์**

**สมัยสามัญ สมัยที่ 4 ครั้งที่ 1 ประจำปี พ.ศ. 2566**

**วันที่ 20 เดือนธันวาคม พ.ศ. ๒๕66**

**ณ ห้องประชุมสภาองค์การบริหารส่วนตำบลโดมประดิษฐ์ ชั้น 2 อำเภอน้ำยืน จังหวัดอุบลราชธานี**

**ผู้มาประชุม**

| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| --- | --- | --- | --- | --- |
| 1 | นายสมศักดิ์ วิลานันท์ | ประธานสภาฯ | *สมศักดิ์* |  |
| 2 | นายโฮม บัวหอม | รองประธานสภาฯ | *โฮม* |  |
| 3 | นายดิเรก สาคร | ส.อบต ม.1 | *ดิเรก* |  |
| 4 | นายพิน ชัยหาวงษ์ | ส.อบต ม.2 | *พิน* |  |
| 5 | นายถวิล ตันถา | ส.อบต ม.3 | *ถวิล* |  |
| 6 | นายบาง วิเวก | ส.อบต ม.4 | *บาง* |  |
| 7 | นายสุดใจ ทวีพัฒน์ | ส.อบต ม.5 | *สุดใจ* |  |
| 8 | นายสุข มะโล | ส.อบต ม.6 | *สุข* |  |
| 9 | นายตก สุกะลา | ส.อบต ม.8 | *ตก* |  |
| 10 | นายขันไชย นินเนตร์ | ส.อบต ม.9 | *ขันไชย* |  |
| 11 | นางสาวจินตนา บุญเกิด | ส.อบต ม.10 | *จินตนา* |  |
| 12 | นายรมย์พร นาวา | ส.อบต ม.11 | *รมย์พร* |  |
| 13 | นายบุญเรือง แก้วคำบ้ง | ส.อบต ม.12 | *บุญเรือง* |  |
| 14 | นายเพ็ง ขันเลศ | ส.อบต ม.13 | *เพ็ง* |  |
| 15 | นายบุญธรรม บาตสุวรรณ์ | ส.อบต ม.15 | *บุญธรรม* |  |
| 16 | นายประยูร ประพาล | ส.อบต ม.16 | *ประยูร* |  |
| 17 | นายชูตินันท์ วิลานันท์ | ส.อบต ม.17 | *ชูตินันท์* |  |
| 18 | นายวิรัตน์ พันนารี | ส.อบต ม.18 | *วิรัตน์* |  |
| 19 | นางวรรณี ทองวัน | ส.อบต ม.19 | *วรรณี* |  |
| 20 | นายเสาร์ ริสา | ส.อบต ม.20 | *เสาร์* |  |
| 21 | นายพรมรัตน์ บัวพัน | ส.อบต ม.21 | *พรมรัตน์* |  |

**ผู้ร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| 1 | นางวาสนา คำโส | นายก อบต.  โดมประดิษฐ์ | *วาสนา* |  |
| 2 | นายสงคราม นะมี | รองนายก อบต.โดมประดิษฐ์ | *สงคราม* |  |
| 3 | นายบัณฑิต ศรีทา | รองนายก อบต.โดมประดิษฐ์ | *บัณฑิต* |  |
| 4 | นายวีระ บุญสงค์ | เลขานุการนายก อบต.โดมประดิษฐ์ | *วีระ* |  |
| 5 | นางสาวจันทร์เพ็ญ บุญรักษา | ผอ.กองคลัง | *จันทร์เพ็ญ* |  |
| 6 | นายสราวุธ นาตาแสง | ผอ.กองการศึกษาฯ | *สราวุธ* |  |
| 7 | นายสรายุทธ์ วามะเกษ | ผอ.กองช่าง | *สรายุทธ์* |  |
| 8 | จ่าเอกณัชฐปกรณ์ เธียรทองอินทร์ | หัวหน้าสำนักปลัด | *ณัชฐปกรณ์* |  |
| 9 | นายกฤษณ์ บุญประสพ | หัวหน้าฝ่ายอำนวยการ | *กฤษณ์* |  |
| 10 | นางสาวอณัศยา ศิลาเกษ | นักวิเคราะห์นโยบายและแผน | *อณัศยา* |  |
| 11 | นางสาวอุษารัตน์ อินทร์งาม | เจ้าพนักงานธุรการ | *อุษารัตน์* |  |
| 12 | นายธนโชติ แก้วเมืองกลาง | ผู้ช่วยนักวิเคราะห์นโยบายและแผน | *ธนโชติ* |  |

ผู้จดบันทึกประชุม

นายสุดใจ ทวีพัฒน์ เลขานุการสภาฯ

เริ่มเปิดประชุม เวลา 09.๐๐ น.

เมื่อได้เวลาตามที่กำหนดเลขานุการสภาฯ ได้ให้สัญญาณเรียกสมาชิกสภาฯ หัวหน้าส่วนราชการ ครบองค์ประชุมแล้ว ประธานสภาองค์การบริหารส่วนตำบลโดมประดิษฐ์ จุดธูปเทียนบูชาพระรัตนตรัย ถวายความเคารพพระบรมฉายาลักษณ์ พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว

**ระเบียบวาระที่ ๑ เรื่องประธานแจ้งให้ที่ประชุมทราบ**

**นายสมศักดิ์ วิลานันท์**

**ประธานสภาฯ** การประชุมในครั้งนี้เป็นการประชุมสภาสมัยสามัญ สมัยที่ 4 ครั้งที่ 1 ประจำปี พ.ศ. 2566 ในวันนี้ไม่มีสมาชิกสภาอบต.โดมประดิษฐ์ท่านใด ลา/ขาด การประชุมครับ

**1.1 แจ้งการพ้นจากตำแหน่งเลขานุการสภา อบต.โดมประดิษฐ์ กรณีโอนย้าย**

ตามที่นายญาณกิตต์ กันยาพงษ์ ตำแหน่ง เลขานุการสภา อบต.โดมประดิษฐ์ ได้โอนย้ายไปปฏิบัติราชการที่เทศบาลตำบลน้ำยืน จึงทำให้ตำแหน่งเลขานุการสภาองค์การบริหารส่วนตำบลโดมประดิษฐ์ว่าง

เพื่อให้การปฏิบัติเป็นไปด้วยความเรียบร้อย จึงให้ที่ประชุมสภาพิจารณาเลือกผู้ที่จะมาปฏิบัติหน้าที่เลขานุการสภาชั่วคราว ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 3) พ.ศ. 2565 ข้อ 19 วรรคสอง กำหนดว่า “ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่น หรือมีแต่ไม่อยู่ หรืออยู่แต่ไม่สามารถปฏิบัติหน้าที่ได้ หรือไม่ยอมปฏิบัติหน้าที่ ให้สภาท้องถิ่นเลือกสมาชิกสภาท้องถิ่นหรือพนักงานหรือข้าราชการขององค์ปกครองส่วนท้องถิ่นนั้นคนหนึ่งเป็นผู้ปฏิบัติหน้าที่เลขานุการสภาท้องถิ่นเฉพาะในการประชุมคราวนั้น โดยให้นำความในข้อ 13 และข้อ 26 วรรคสอง มาใช้บังคับโดยอนุโลม เว้นแต่การลงคะแนนเลือกให้กระทำด้วยวิธีการยกมือพ้นศีรษะ”

ประกอบกับข้อ 18 วรรคสอง กำหนดว่า “สำหรับองค์การบริหารส่วนตำบล พนักงานหรือข้าราชการส่วนท้องถิ่น ให้หมายความถึงปลัดองค์การบริหารส่วนตำบลเท่านั้น”

วิธีเลือก ให้สมาชิกสภาท้องถิ่นแต่ละคนมีสิทธิเสนอชื่อสมาชิกสภาท้องถิ่นหนึ่งคนที่ตนเห็นสมควร การเสนอนั้นต้องมีสมาชิกสภาท้องถิ่นรับรองไม่น้อยกว่าสองคน เว้นแต่สภาท้องถิ่นใดมีสมาชิกสภาท้องถิ่นเท่าที่มีอยู่น้อยกว่าแปดคน ให้มีสมาชิกสภาท้องถิ่นรับรองหนึ่งคน โดยสมาชิกสภาท้องถิ่นแต่ละคนมีสิทธิรับรองได้เพียงครั้งเดียว ชื่อที่เสนอไม่จำกัดจำนวน และสมาชิกสภาท้องถิ่นลงคะแนนเลือกผู้ที่ถูกเสนอชื่อคนหนึ่ง โดยวิธีเขียนหมายเลขประจำตัวของผู้ที่ถูกเสนอชื่อเมื่อตรวจนับแล้ว ให้ประธานที่ประชุมประกาศคะแนนต่อที่ประชุมสภาท้องถิ่น ผู้ได้คะแนนสูงสุดเป็นผู้ได้รับเลือก ถ้ามีผู้ได้คะแนนสูงสุดเท่ากันหลายคนให้เลือกใหม่เฉพาะผู้ที่ได้คะแนนสูงสุดนั้น โดยใช้วิธีเดิม ถ้าผลการเลือกใหม่ปรากฏว่ายังมีผู้ได้คะแนนสูงสุดเท่ากันอีก ให้ใช้วิธีจับสลากเฉพาะผู้ที่ได้คะแนนสูงสุดเท่ากัน

มีสมาชิกสภาฯท่านใดต้องการสอบถามเกี่ยวกับการเลือกเลขานุการสภาชั่วคราวหรือไม่ (ไม่มี) หากไม่มี ขอเชิญสมาชิกสภาฯ เสนอชื่อผู้ที่ท่านเห็นควรเป็นเลขานุการสภาชั่วคราว พร้อมผู้รับรองสองคนเชิญครับ

**นายเสาร์ ริสา**

**ส.อบต. หมูที่ 20** ผมขอเสนอ นางสาวจินตนา บุญเกิด ส.อบต. หมู่ที่ 10

1. นายสุดใจ ทวีพัฒน์ ส.อบต. หมูที่ 5 ผู้รับรองคนที่ 1

2. นายบาง วิเวก ส.อบต. หมูที่ 4 ผู้รับรองคนที่ 2

**นายสมศักดิ์ วิลานันท์**

**ประธานสภาฯ** มีสมาชิกสภาฯท่านใดต้องการเสนอชื่อผู้ที่ท่านเห็นควรเป็นเลขานุการสภาชั่วคราวอีกหรือไม่

**ที่ประชุม** - ไม่มี -

**นายสมศักดิ์ วิลานันท์**

**ประธานสภาฯ** หากไม่มี ผมขอมติที่ประชุมสภาฯในการให้ความเห็นชอบให้นางสาวจินตนา บุญเกิด ส.อบต. หมู่ที่ 10 เป็นเลขานุการสภาชั่วคราว โปรดยกมือ

**มติที่ประชุม ไม่เห็นชอบ - เสียง**

**เห็นชอบ 18 เสียง**

**งดออกเสียง 3 เสียง**

(ประธานสภาฯ เชิญนางสาวจินตนา บุญเกิด ส.อบต.หมู่ที่ 10 ขึ้นปฏิบัติหน้าที่เลขานุการสภาชั่วคราว)

**1.2 รายงานสถานะการเงินการคลัง**

**นางสาวจันทร์เพ็ญ บุญรักษา**

**ผู้อำนวยการกองคลัง** เรียนท่านประธานสภาฯ, คณะผู้บริหาร, ส.อบต. และผู้เข้าร่วมประชุมทุกท่าน ขอรายงานสถานะการเงินการคลังขององค์การบริหารส่วนตำบลโดมประดิษฐ์ดังนี้

**รายงานรายรับ – รายจ่ายจริง เปรียบเทียบงบประมาณ**

เดือนตุลาคม ถึงเดือนกันยายน ปีงบประมาณ พ.ศ. 2566

|  |  |  |
| --- | --- | --- |
| **รายรับ/รายจ่าย** | **ประมาณการ** | **เกิดขึ้นจริง** |
| **เงินงบประมาณ** | | |
| **รายรับ** |  |  |
| รายได้จัดเก็บเอง | 732,000.00 | 874,279.84 |
| รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น | 36,831,600.00 | 39,367,379.80 |
| รายได้ที่รัฐบาลอุดหนุนให้องค์กรปกครองส่วนท้องถิ่น | 62,515,400.00 | 60,563,229.00 |
| **รวม** | **100,079,000.00** | **100,804,888.64** |
| **รายจ่าย** |  |  |
| งบกลาง | 23,563,450.00 | 22,029,911.00 |
| งบบุคลากร | 28,780,892.00 | 28,780,717.99 |
| งบดำเนินงาน | 17,378,899.00 | 16,896,123.25 |
| **รายรับ/รายจ่าย** | **ประมาณการ** | **เกิดขึ้นจริง** |
| งบลงทุน | 21,011,556.00 | 8,654,200.00 |
| งบเงินอุดหนุน | 9,344,203.00 | 9,150,590.71 |
| **รวม** | **100,079,000.00** | **85,511,542.95** |
| **ผลต่าง รับ – จ่าย** |  | **15,293,345.69** |
| **เงินอุดหนุนระบุวัตถุประสงค์/เฉพาะกิจ** | | |
| รายได้เงินอุดหนุนเพื่อเป็นเงินรางวัลสำหรับองค์กรปกครองส่วนท้องถิ่นที่มีการบริหารจัดการที่ดี | - | - |
| รายได้เงินอุดหนุนทั่วไปที่รัฐกำหนดวัตถุประสงค์ | - | 120,000.00 |
| รายได้เงินอุดหนุนเฉพาะกิจ | - | 18,700.00 |
| รายได้เงินอุดหนุนจากหน่วยงานอื่น | - | 258,400.00 |
| **รวม** | **-** | **397,100.00** |
| **รายจ่าย** |  |  |
| งบกลาง | 120,000.00 | 110,000.00 |
| งบดำเนินงาน | 277,100.00 | 277,100.00 |
| **รวม** | **397,100.00** | **387,100.00** |
| **ผลต่าง รับ – จ่าย** |  | **10,000.00** |
|  | **ประมาณการ** | **เกิดขึ้นจริง** |
| รวมรายรับทั้งสิ้น | 100,079,000.00 | 100,201,988.64 |
| รวมรายจ่ายทั้งสิ้น | 100,476,100.00 | 85,898,642.95 |
| **ผลต่าง รับ – จ่าย** |  | **15,303,345.69** |

**รายงานรายรับ – รายจ่ายจริง เปรียบเทียบงบประมาณ**

เดือนตุลาคม ถึงเดือนธันวาคม ปีงบประมาณ พ.ศ. 2567

|  |  |  |
| --- | --- | --- |
| **รายรับ/รายจ่าย** | **ประมาณการ** | **เกิดขึ้นจริง** |
| **เงินงบประมาณ** | | |
| **รายรับ** |  |  |
| รายได้จัดเก็บเอง | 767,300.00 | 9,803.20 |
| รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น | 36,470,000.00 | 7,880,771.52 |
| รายได้ที่รัฐบาลอุดหนุนให้องค์กรปกครองส่วนท้องถิ่น | 63,162,700.00 | 11,766,196.00 |
| **รวม** | **100,400,000.00** | **19,656,770.72** |
| **รายจ่าย** |  |  |
| งบกลาง | 24,774,426.00 | 5,204,906.00 |
| งบบุคลากร | 35,431,966.00 | 5,193,854.00 |
| งบดำเนินงาน | 19,403,408.00 | 3,507,733.95 |
| งบลงทุน | 13,321,400.00 | 306,000.00 |
| งบเงินอุดหนุน | 7,468,800.00 | 1,644,200.00 |
| **รวม** | **100,400,000.00** | **15,856,693.95** |
| **ผลต่าง รับ – จ่าย** |  | **3,800,076.77** |

|  |  |  |
| --- | --- | --- |
| **รายรับ/รายจ่าย** | **ประมาณการ** | **เกิดขึ้นจริง** |
| **เงินอุดหนุนระบุวัตถุประสงค์/เฉพาะกิจ** | | |
| รายได้เงินอุดหนุนเพื่อเป็นเงินรางวัลสำหรับองค์กรปกครองส่วนท้องถิ่นที่มีการบริหารจัดการที่ดี | - | - |
| รายได้เงินอุดหนุนทั่วไปที่รัฐกำหนดวัตถุประสงค์ | - | 10,000.00 |
| รายได้เงินอุดหนุนเฉพาะกิจ | - | - |
| รายได้เงินอุดหนุนจากหน่วยงานอื่น | - | - |
| **รวม** | **-** | **10,000.00** |
| **รายจ่าย** |  |  |
| งบกลาง | 30,000.00 | 10,000.00 |
| **รวม** | **30,000.00** | **10,000.00** |
| **ผลต่าง รับ – จ่าย** |  | **-** |
|  | **ประมาณการ** | **เกิดขึ้นจริง** |
| รวมรายรับทั้งสิ้น | 100,400,000.00 | 100,201,988.64 |
| รวมรายจ่ายทั้งสิ้น | 100,430,100.00 | 15,866,693.95 |
| **ผลต่าง รับ – จ่าย** |  | **3,800,076.77** |

**นางสาวจันทร์เพ็ญ บุญรักษา**

**ผู้อำนวยการกองคลัง** มีสมาชิกสภาฯท่านใดจะสอบถามเพิ่มเติมเชิญสอบถามได้ค่ะ

**ที่ประชุม** - ไม่มีข้อสอบถาม และรับทราบการรายงาน –

**ระเบียบวาระที่ ๒** **เรื่องรับรองรายงานการประชุม**

**นายสมศักดิ์ วิลานันท์**

**ประธานสภาฯ** การรับรองรายงานการประชุมครั้งที่ผ่านมา คือการประชุมสภาสมัยวิสามัญสมัยที่ 4 ครั้งที่ 1 ประจำปี พ.ศ. 2566 เมื่อวันที่ 20 ตุลาคม 2566 ขอเชิญเลขานุการสภาฯครับ

**นางสาวจินตนา บุญเกิด**

**ส.อบต. หมู่ที่ 10**

**เลขานุการสภาชั่วคราว**  เนื่องจากเป็นวาระการรับรองรายงานการประชุม ขอให้สมาชิกสภาฯทุกท่านได้ตรวจทานบันทึกรายงานการประชุมสภาครั้งที่ผ่านมา คือรายงานการประชุมสภาสมัยวิสามัญ สมัยที่ 4 ครั้งที่ 1 ประจำปี พ.ศ. 2566 เมื่อวันที่ 20 ตุลาคม 2566 หากที่ประชุมสภาฯท่านใด เห็นว่ารายงานการประชุมครั้งที่ผ่านมาไม่ถูกต้อง หรือต้องมีการแก้ไข โปรดยกมือ และเสนอการแก้ไขค่ะ

**ที่ประชุม - ไม่มีการยกมือและไม่มีการแก้ไข –**

**นายสมศักดิ์ วิลานันท์**

**ประธานสภาฯ** หากที่ประชุมสภาฯ เห็นว่ารายงานการประชุมครั้งที่ผ่านมาถูกต้อง โปรดรับรองรายงานการประชุมด้วยครับ

**มติที่ประชุม** **- ที่ประชุมรับรองรายงานการประชุม จำนวน 18 เสียง งดออกเสียง 3 เสียง –**

**ระเบียบวาระที่ ๓ เรื่องเร่งด่วน (กระทู้ถาม)**

**นายสมศักดิ์ วิลานันท์**

**ประธานสภาฯ** มีสมาชิกสภาฯได้ยื่นแบบเสนอเรื่องเร่งด่วน (กระทู้ถาม) เข้ามา ขอให้ท่านชี้แจงในรายละเอียดตามลำดับ และหากท่านใดจะเสนอเรื่องเร่งด่วน (กระทู้ถาม) ด้วยวาจาก็ขอเชิญเสนอได้ครับ

**นายสุดใจ ทวีพัฒน์**

**ส.อบต. หมู่ที่ 5** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน ผมขอสอบถามเรื่องโครงการซ่อมแซมถนนดำเนินการไปถึงไหนแล้วครับ

**นายเพ็ง ขันเลศ**

**ส.อบต. หมู่ที่ 13** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน เรื่องการก่อสร้างถนนดินลูกรังและซ่อมแซมถนนชำรุดเส้นทางจากถนน คสล.เดิมไปทางคลองชลประทาน อยากให้ดำเนินการให้แล้วเสร็จ เนื่องจากเป็นเส้นทางขนส่งสินค้าผลผลิตทางการเกษตร

**นายตก สุกะลา**

**ส.อบต. หมู่ที่ 8** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน สอบถามเรื่องขยายเขตไฟฟ้าเพื่อการเกษตรบ้านลำนารายณ์ไปถึงบ้านคำระหงส์ และเรื่องถนนลูกรังจากบ้านบ้านตก สุกะลา ไปถึงบุ่งแกอยากให้เข้าไปตรวจสอบและดำเนินการซ่อมแซมด้วยครับ

**นายขันไชย นินเนตร์**

**ส.อบต. หมู่ที่ 9** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน สอบถามเรื่องโครงการขยายเขตไฟฟ้ายังไม่เห็นดำเนินการ ฝากให้ทางคณะผู้บริหารดำเนินการด้วยครับ

**นายวิรัตน์ พันนารี**

**ส.อบต. หมู่ที่ 18** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน สอบถามเรื่องโครงการก่อสร้างถนน ศสล.จากภูวังน้ำจั้นไปยังบ้านนายเวียน มาลา โครงการสิ้นสุดสัญญาหรือยัง ยังไม่เป็นขึ้นป้ายโครงการ

**นายดิเรก สาคร**

**ส.อบต. หมู่ที่ 1** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน ผมมีเรื่องเร่งด่วนที่จะเสนอแก่คณะผู้บริหารคือเรื่องน้ำประปา มีระบบท่อน้ำประปาแล้ว แต่ยังไม่มีน้ำประปาใช้ทำให้เกิดความเดือดร้อน ขอแจ้งให้ฝ่ายบริหารเข้าไปตรวจสอบด้วยครับ

**นายเสาร์ ริสา**

**ส.อบต. หมู่ที่ 20** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน ตามที่ได้ดำเนินการก่อสร้างระบบประปาของบ้านโนนสูงแต่ยังไม่เห็นต่อระบบสายไฟฟ้าจึงขอสอบถาม

**นางวรรณี ทองวัน**

**ส.อบต. หมู่ที่ 19** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน เรื่องเร่งด่วนคือไฟฟ้าส่องสว่างชำรุดอยากให้ไปตรวจสอบซ่อมแซมด้วยค่ะ

**นายถวิล ตันถา**

**ส.อบต. หมู่ที่ 3** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน บ้านโนนสูง หมู่ที่ 3 จะขอดำเนินการเคลื่อนย้ายถังน้ำประปา หมู่บ้านโนนสูง หมู่ที่ 3 จากบ้านนางอุ้ม วิลานันต์ ไปวัดบ้านโนนสูงข้างศูนย์อบรมเด็กก่อนเกณฑ์ในวัดโนนสูง

**นายประยูร ประพาล**

**ส.อบต. หมู่ที่ 16** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯทุกท่าน ผมขอเสนอให้ก่อสร้างถนนเพื่อการเกษตรจากแยกไร่นายประสงค์ สุทนัง ไปยังลำโดมใหญ่ และเรื่องเร่งด่วนคือ รางระบายน้ำชำรุดทำให้การสัญจรไปมาลำบาก

**นายสมศักดิ์ วิลานันท์**

**ประธานสภาฯ** มีสมาชิกสภาฯท่านใดจะเสนอเรื่องด่วน กระทู้ถามอีกหรือไม่ เชิญครับ

**ที่ประชุม** - ไม่มีการเสนอเรื่องเร่งด่วน (กระทู้ถาม) -

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกท่านใดเสนอเรื่องด่วน (กระทู้ถาม) ต่อไปขอเชิญทางคณะผู้บริหาร นำเรียนชี้แจงในรายละเอียดให้ที่ประชุมทราบ เชิญครับ

**นายบัณฑิต ศรีทา**

**รองนายก อบต.** - เรียนประธานสภาฯ, สมาชิกสภาฯ และผู้เข้าร่วมประชุมทุกท่าน เรื่องเร่งด่วน (กระทู้ถาม) ตอบคำถามท่านสุดใจ ทวีพัฒน์ ถนนดำเนินการไปแล้ว 80% ซึ่งพื้นที่ก่อสร้างดังกล่าวมีน้ำท่วมขังจึงทำให้การก่อสร้างล่าช้า เรื่องไฟฟ้าการเกษตรบ้านลำนารายณ์ – คำระหงส์ ทางนายกติดต่อประสานงานไปยังไฟฟ้าแล้ว หากมีความคืบหน้าจะรายงานให้ทราบอีกครั้งหนึ่ง ตอบคำถามท่านวิรัตน์ พันนารี ทาง อบต.ขออนุญาตนำป้ายไปตรวจสอบติดตั้งป้าย เพื่อดำเนินการปรับปรุงแก้ไขให้ถูกต้องต่อไป ส่วนเรื่องการปรับปรุงซ่อมแซมระบบประปา หมู่ที่ 1 ทาง อบต. จะออกไปดำเนินการตรวจสอบแก้ไขให้ เรื่องปรับปรุงบริเวณหอประปาบ้านโนนสูง หมู่ที่ 20 ที่ก่อสร้างใหม่ จะแจ้งให้ทางผู้รับเหมาก่อสร้างไปดำเนินการให้ครับ

**จ่าเอกณัชฐปกรณ์ เธียรทองอินทร์**

**หัวหน้าสำนักปลัด** - เรียนประธานสภาฯ, สมาชิกสภาฯ และผู้เข้าร่วมประชุมทุกท่าน เรื่องเร่งด่วน (กระทู้ถาม) เรื่องการย้ายหอประปาเบื้องต้นจะต้องให้มีการประชุมประชาคมก่อนเพื่อหาที่ย้ายใหม่ แล้วจึงจะนำเสนอต่อที่ประชุมสภา ทั้งนี้ต้องส่งช่างออกไปสำรวจเพื่อประมาณการราคาในการย้ายหอถังประปาต่อไป จึงขอนำเรียนให้ทราบครับ

**นายสมศักดิ์ วิลานันท์**

**ประธานสภาฯ** ในระเบียบวาระที่ 3 เรื่องเร่งด่วน (กระทู้ถาม) ได้ดำเนินการเสร็จสิ้นแล้ว ต่อไปผมจะขอดำเนินการไปในระเบียบวาระการประชุมถัดไปครับ

**ระเบียบวาระที่ ๔ เรื่องที่คณะกรรมการที่สภาท้องถิ่นตั้งขึ้นพิจารณาเสร็จแล้ว**

**- ไม่มี –**

**ระเบียบวาระที่ 5 เรื่องที่เสนอใหม่**

**5.1 การลาออกจากตำแหน่งเลขานุการสภาองค์การบริหารส่วนตำบลโดมประดิษฐ์**

**นายสมศักดิ์ วิลานันท์**

**ประธานสภาฯ** ตามระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 3) พ.ศ. 2565

ข้อ 18/1 เลขานุการสภาท้องถิ่นพ้นจากตำแหน่งเมื่อ

1. ตาย
2. ลาออกโดยยื่นหนังสือลาออกต่อประธานสภาท้องถิ่น
3. ครบอายุของสภาท้องถิ่น
4. มีการยุบสภาท้องถิ่น
5. สภาท้องถิ่นมีมติให้พ้นจากตำแหน่ง

กรณีองค์การบริหารส่วนตำบล เมื่อประธานสภาท้องถิ่นรับหนังสือ ลาออกจากเลขานุการสภาท้องถิ่นแล้ว ให้เสนอสภาท้องถิ่นมีมติให้พ้นจากตำแหน่ง

ตามที่นายญาณกิตต์ กันยาพงษ์ ปลัดองค์การบริหารส่วนตำบลโดมประดิษฐ์ เคยได้ปฏิบัติหน้าที่เลขานุการสภาองค์การบริหารส่วนตำบลโดมประดิษฐ์ แต่เนื่องจากต้องโอนย้ายไปปฏิบัติราชการที่เทศบาลตำบลน้ำยืน จึงได้ยื่นหนังสือต่อประธานสภาองค์การบริหารส่วนตำบลโดมประดิษฐ์ เพื่อขอลาออกจากตำแหน่งเลขานุการสภาองค์การบริหารส่วนตำบลโดมประดิษฐ์ จึงนำเรียนให้ที่ประชุมสภาฯทราบ มีสมาชิกสภาฯท่านใดต้องการสอบถามเพิ่มเติมหรือไม่

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** หากไม่มีเพื่อให้การปฏิบัติเป็นไปตามระเบียบกฎหมายกำหนด ขอมติที่ประชุมสภาในการให้ความเห็นชอบให้ นายญาณกิตต์ กันยาพงษ์ พ้นจากตำแหน่งเลขานุการสภาองค์การบริหารส่วนตำบลโดมประดิษฐ์ ก่อนที่จะมีการลงมติผมขอเชิญเลขานุการสภาชั่วคราวนับองค์ประชุมครับ

**นางสาวจินตนา บุญเกิด**

**ส.อบต. หมู่ที่ 10**

**เลขานุการสภาชั่วคราว** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบการลาออกจากตำแหน่งเลขานุการสภาองค์การบริหารส่วนตำบลโดมประดิษฐ์ โดยทำการยกมือครับ

มติที่ประชุม ไม่เห็นชอบ - เสียง

เห็นชอบ 18 เสียง

**งดออกเสียง 3 เสียง**

**5.2 พิจารณาเลือกเลขานุการสภาองค์การบริหารส่วนตำบลโดมประดิษฐ์**

**นายสมศักดิ์ วิลานันท์**

**ประธานสภาฯ** เชิญเลขานุการสภาชั่วคราวแจ้งข้อกฎหมาย

**นางสาวจินตนา บุญเกิด**

**ส.อบต. หมู่ที่ 10**

**เลขานุการสภาชั่วคราว** ตามระเบียบกระทรวงมหาดไทย ว่าด้วยข้อบังคับการประชุมสภา ท้องถิ่น พ.ศ. 2547 แก้ไขเพิ่มเติมถึง (ฉบับที่ 3) พ.ศ. 2565 **ข้อ ๑๓ วรรคหนึ่ง** กำหนดว่า “วิธีเลือกเลขานุการสภาท้องถิ่น ให้นำความในข้อ ๘ มาใช้บังคับโดยอนุโลม” **วรรคสอง** บัญญัติว่า “เมื่อสภาท้องถิ่นมีมติเลือกเลขานุการสภาท้องถิ่นแล้ว ให้เลขานุการสภาท้องถิ่นชั่วคราวพ้นจากตำแหน่ง” **ข้อ ๑๔** กำหนดว่า “ในการเลือกประธานสภาท้องถิ่น รองประธานสภาท้องถิ่นหรือเลขานุการสภาท้องถิ่น ถ้ามีการเสนอชื่อผู้สมควรได้รับการแต่งตั้งเพียงตำแหน่งละหนึ่งคน ให้ถือว่าผู้นั้นได้รับเลือก” และ **ข้อ 18** กำหนดว่า “ให้สภาท้องถิ่นเลือกพนักงานหรือข้าราชการส่วนท้องถิ่นขององค์กรปกครองส่วนท้องถิ่นนั้นหรือสมาชิกสภาท้องถิ่นนั้นคนหนึ่ง เป็นเลขานุการสภาท้องถิ่น” **วรรคสอง** บัญญัติว่า “สำหรับองค์การบริหารส่วนตำบล พนักงานหรือข้าราชการส่วนท้องถิ่น ให้หมายความถึง ปลัดองค์การบริหารส่วนตำบลเท่านั้น”

**นายสมศักดิ์ วิลานันท์**

**ประธานสภาฯ**  ต่อไปจะดำเนินการเลือกเลขานุการสภาฯ ขอเชิญท่านสมาชิกสภาฯ ทุกท่าน เสนอชื่อผู้ที่เห็นสมควรจะเป็นเลขานุการสภาฯ พร้อมผู้รับรอง ๒ ท่าน เชิญครับ

**นายบาง วิเวก**

**ส.อบต. หมู่ที่ 4** เรียนท่านประธานสภาฯ ที่เคารพ ท่านนายกองค์การบริหารส่วนตำบลโดมประดิษฐ์ ท่านสมาชิก ผู้ทรงเกียรติและผู้เข้าร่วมประชุมทุกท่าน ผมขอเสนอ นายสุดใจ ทวีพัฒน์ ส.อบต. หมู่ที่ 5 เป็นเลขานุการสภาองค์การบริหารส่วนตำบลโดมประดิษฐ์ครับ

**นายสมศักดิ์ วิลานันท์**

**ประธานสภาฯ**  ขอผู้รับรองด้วยครับ

1. นายพิน ชัยหาวงษ์ ส.อบต. หมู่ที่ 2 ผู้รับรองคนที่ 1

2. นางวรรณี ทองวัน ส.อบต. หมู่ที่ 19 ผู้รับรองคนที่ 2

ผู้รับรองถูกต้องครับ

ขอถามท่านสุดใจ ทวีพัฒน์ ท่านยินดีหรือไม่ครับ

**นายสุดใจ ทวีพัฒน์**

**ส.อบต. หมู่ที่ 5**

**(ผู้ที่ได้รับการเสนอ)** เรียนท่านประธานสภาฯที่เคารพ ท่านนายกองค์การบริหารส่วนตำบลโดมประดิษฐ์ ท่านสมาชิกสภาฯ ผู้ทรงเกียรติและผู้เข้าร่วมประชุมทุกท่านครับ กระผมนายสุดใจ ทวีพัฒน์ ส.อบต. หมู่ที่ 5 ยินดีรับครับ

**นายสมศักดิ์ วิลานันท์**

**ประธานสภาฯ**  มีท่านสมาชิกสภาฯ จะเสนอชื่ออีกหรือไม่ครับ

**ที่ประชุม ไม่มีการเสนอชื่อ**

**นายสมศักดิ์ วิลานันท์**

**ประธานสภาฯ**  ถ้าไม่มีก็ขอแสดงความยินดีกับ ท่านสุดใจ ทวีพัฒน์ ส.อบต. หมู่ที่ 5 ให้ถือว่าท่านได้รับเลือกให้เป็นเลขานุการสภาองค์การบริหารส่วนตำบลโดมประดิษฐ์ ก็ขอแสดงความยินดีกับท่านครับ และขอเชิญท่านเลขานุการสภาฯ ปฏิบัติหน้าที่ครับ

**5.3 รายงานผลการติดตามและประเมินผลแผนพัฒนาท้องถิ่น ประจำปีงบประมาณ พ.ศ. 2566 (ระหว่างเดือนตุลาคม 2565 ถึงเดือนกันยายน 2566)**

**นายสมศักดิ์ วิลานันท์**

**ประธานสภาฯ**  ขอเชิญเจ้าหน้าที่ที่เกี่ยวข้องรายงานผลและชี้แจงรายละเอียดให้ที่ประชุมทราบครับ

**นางสาวอณัศยา ศิลาเกษ**

**นักวิเคราะห์นโยบายและแผน** ด้วยระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 หมวด 6 ข้อ 22 และข้อ 30 และที่แก้ไขเพิ่มเติมถึง (ฉบับที่ 3) พ.ศ. 2561 ได้กำหนดให้มีการดำเนินการติดตามและประเมินผลแผนพัฒนาขององค์กรปกครองส่วนท้องถิ่น โดยคณะกรรมการติดตามและประเมินแผนพัฒนามีหน้าที่ดำเนินการติดตามและประเมินผลแผนพัฒนาขององค์กรปกครองส่วนท้องถิ่น ซึ่งคณะกรรมการจะต้องดำเนินการกำหนดแนวทาง วิธีการในการติดตามและประเมินผลแผนพัฒนา รายงานผลและเสนอความเห็นซึ่งได้จากการติดตามและประเมินผลแผนพัฒนาต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องถิ่น และคณะกรรมการพัฒนาท้องถิ่น พร้อมทั้งประกาศผลการติดตามและประเมินผลแผนพัฒนาให้ประชาชนในท้องถิ่นทราบในที่เปิดเผยภายในสิบห้าวันนับแต่วันรายงานผลและเสนอความเห็นดังกล่าว และต้องปิดประกาศไว้เป็นระยะเวลาไม่น้อยกว่าสามสิบวันโดยอย่างน้อยปีละหนึ่งครั้งภายในเดือนธันวาคมของทุกปี ตามระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 ข้อ 22 (3) ที่แก้ไขเพิ่มเติมโดยระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น (ฉบับที่ 3) พ.ศ. 2561 ข้อ 12

โดยคณะกรรมการติดตามและประเมินผลแผนพัฒนาองค์การบริหารส่วนตำบลโดมประดิษฐ์ จะต้องดำเนินการติดตามและประเมินผลแผนพัฒนาองค์การบริหารส่วนตำบลโดมประดิษฐ์ ประจำปีงบประมาณ พ.ศ. 2565 ซึ่งได้ดำเนินการประชุมคณะกรรมการติดตามและประเมินผลแผนฯไปแล้วนั้น

ดังนั้น เพื่อให้การติดตามและประเมินผลแผนถูกต้องตามระเบียบดังกล่าวและมีประสิทธิภาพ คณะกรรมการติดตามและประเมินผลแผนพัฒนาองค์การบริหารส่วนตำบลโดมประดิษฐ์ จึงได้ดำเนินการติดตามและประเมินผลแผนพัฒนาองค์การบริหารส่วนตำบลโดมประดิษฐ์ ประจำปีงบประมาณ พ.ศ. 2566 เพื่อรายงานและเสนอความเห็นที่ได้จากการติดตามและประเมินผลแผนพัฒนาเสนอต่อต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องถิ่น และคณะกรรมการพัฒนาท้องถิ่น คณะกรรมการติดตามและประเมินผลแผนพัฒนาองค์การบริหารส่วนตำบลโดมประดิษฐ์ หวังเป็นอย่างยิ่งว่ารายงานผลการติดตามและประเมินผลแผนฯฉบับนี้ จะสามารถเป็นประโยชน์อย่างยิ่งในการพัฒนาองค์การบริหารส่วนตำบล สามารถแก้ไขปัญหาให้กับประชาชนได้ และประชาชนเกิดความพึงพอใจสูงสุด

รายละเอียดตามเอกสารที่แจกให้แก่ที่ประชุม

**นางสาวอณัศยา ศิลาเกษ**

**นักวิเคราะห์นโยบายและแผน** - ตามรายละเอียดเอกสารต่างๆที่ท่านสมาชิกสภาฯ ได้รับแล้วนั้น ผมขอให้สมาชิกสภาฯทุกท่านตรวจสอบรายงานดังกล่าวเพื่อความถูกต้องค่ะ

**นายสมศักดิ์ วิลานันท์**

**ประธานสภาฯ** สมาชิกสภาฯท่านใดมีข้อสงสัยก็สามารถสอบถามในที่ประชุมได้ครับ

**ที่ประชุม** - ที่ประชุมไม่มีข้อสงสัยและรับทราบการรายงานการติดตามและประเมินผลแผนพัฒนาท้องถิ่น ประจำปีงบประมาณ พ.ศ. 2566 (ระหว่างเดือนตุลาคม 2565 ถึงเดือนกันยายน 2566)

(รายละเอียดตามเอกสารแนบท้ายรายงานการประชุม)

**5.4 พิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567**

**นายสมศักดิ์ วิลานันท์**

**ประธานสภาฯ** ก่อนที่จะเข้าสู่กระบวนการพิจารณาในเรื่องต่างๆ ผมจะขอมติที่ประชุมสภาฯ ว่าจะให้พิจารณาในญัตติที่เสนอ เป็นสามวาระรวดเดียวหรือไม่ แต่ก่อนที่จะมีการเสนอเพื่อขอมติ ขอเชิญเลขานุการสภาฯ อ่านระเบียบที่เกี่ยวข้องให้ที่ประชุมสภาฯทราบครับ

**นายสุดใจ ทวีพัฒน์**

**ส.อบต. หมู่ที่ 5** ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 3) พ.ศ. 2565 ข้อ 45 วรรคสอง ในการพิจารณาสามวาระรวดเดียว ผู้บริหารท้องถิ่นหรือสมาชิกสภาท้องถิ่นจำนวนไม่น้อยกว่าหนึ่งในสามของจำนวนผู้ที่อยู่ในที่ประชุมจะเป็นผู้เสนอก็ได้ เมื่อที่ประชุมสภาท้องถิ่นอนุมัติให้พิจารณาสามวาระรวดเดียวแล้ว การพิจารณาวาระที่สองนั้น ให้ที่ประชุมสภาท้องถิ่นเป็นกรรมการแปรญัตติ เต็มสภา โดยให้ประธานที่ประชุมเป็นประธานคณะกรรมการแปรญัตติ

**นายสมศักดิ์ วิลานันท์**

**ประธานสภาฯ** ดังนั้น ผมขอให้ที่ประชุมเสนอว่าจะให้มีการประชุมอย่างไร ขอเชิญที่ประชุมเสนอได้ครับ

**นายรมย์พร นาวา**

**ส.อบต. หมู่ที่ 11** ผมขอเสนอให้มีการพิจารณาสามวาระรวดเดียวครับ

**นายสมศักดิ์ วิลานันท์**

**ประธานสภาฯ** ขอผู้รับรองครับ

1. นายชูตินันท์ วิลานันท์ ส.อบต.หมู่ที่ 17 ผู้รับรองคนที่ 1

2. นายบุญธรรม บาตสุวรรณ์ ส.อบต.หมู่ที่ 15 ผู้รับรองคนที่ 2

**นายสมศักดิ์ วิลานันท์**

**ประธานสภาฯ** มีท่านใดจะเสนอเป็นอย่างอื่นหรือไม่ครับ

**ที่ประชุม** - ไม่มีการเสนอเป็นอย่างอื่น

**นายสมศักดิ์ วิลานันท์**

**ประธานสภาฯ** - สรุปว่าที่ประชุมมีมติเห็นชอบเป็นเอกฉันท์ให้พิจารณาสามวาระรวดเดียวครับ –

**พิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567**

**วาระที่หนึ่ง รับหลักการ**

**นายสมศักดิ์ วิลานันท์**

**ประธานสภาฯ** ขอเชิญนายกองค์การบริหารส่วนตำบลโดมประดิษฐ์เสนอญัตติ ชี้แจงรายละเอียดครับ

**นางวาสนา คำโส**

**นายก อบต.โดมประดิษฐ์**  ตามที่องค์การบริหารส่วนตำบลโดมประดิษฐ์ได้ประกาศใช้ข้อบัญญัติงบประมาณรายจ่ายประจำปีงบประมาณ พ.ศ. 2567 ไปแล้วนั้น องค์การบริหารส่วนตำบลโดมประดิษฐ์มีความจำเป็นต้องโอนงบประมาณรายจ่ายประจำปีงบประมาณ 2567 ในหมวดค่าครุภัณฑ์ ที่ดิน และสิ่งก่อสร้าง ซึ่งเป็นอำนาจอนุมัติของสภาองค์การบริหารส่วนตำบล จึงขอเสนออนุมัติโอนงบประมาณรายจ่ายประจำปีงบประมาณ พ.ศ. 2567 โดยมีหลักการและเหตุผล ดังนี้

**หลักการ**

เรื่องขออนุมัติโอนงบประมาณรายจ่ายประจำปีงบประมาณ พ.ศ. 2567 เพื่อโอนงบประมาณ ดังนี้

**รายการที่ 1** กองช่าง โอนงบประมาณมาตั้งจ่ายเป็นรายการใหม่ใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าที่ดินและสิ่งก่อสร้าง ประเภทรายจ่ายค่าปรับปรุงที่ดินและสิ่งก่อสร้าง โครงการ/รายการ โครงการซ่อมแซมถนนดินผิวจราจรลูกรัง บ้านโพนทอง หมู่ที่ 9 สายทางจากถนน 2248 ไปทางบ้านหนองโพด ผิวจราจรลูกรังบดอัดกว้าง 4.00 เมตร ยาว 600.00 เมตร หนาเฉลี่ย 0.10 เมตร หรือมีพื้นที่ไม่น้อยกว่า 2,400.00 ตารางเมตร ปริมาตรดินลูกรัง 240 ลูกบาศก์เมตร (ตามแบบมาตรฐานงานทางสำหรับองค์กรปกครองส่วนท้องถิ่น) **งบประมาณที่ขอโอน 53,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานงบกลาง งานงบกลาง หมวดงบกลาง ประเภทรายจ่ายเงินสำรองจ่าย ตั้งงบประมาณไว้ 518,556 บาท คงเหลือก่อนโอน 518,556 บาท โอนลดครั้งนี้ 53,000 บาท คงเหลือหลังโอน 465,556 บาท

**รายการที่ 2** สำนักปลัด โอนงบประมาณมาตั้งจ่ายเป็นรายการใหม่ใน สำนักปลัด แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทรายจ่ายครุภัณฑ์สำนักงาน โครงการ/รายการ เก้าอี้ทำงาน (สำหรับประธานสภาฯ)จำนวน 1 ตัวๆละ 6,500 บาท โดยมีคุณลักษณะดังนี้

- ขนาดไม่ต่ำกว่า กว้าง 70 x ลึก 80 x สูง 114 – 120 ซม.

- โครงสร้างของที่นั่งและพนักพิง กรุด้วยไม้อัด บุด้วยฟองน้ำหุ้มด้วยหนังเทียม

- แขนเก้าอี้ทำจากไม้ทำสีเคลือบเงา

- ปรับเอนหลังได้

- การปรับสูง – ต่ำของเก้าอี้ ใช้ระบบโช๊คไฮโดรลิค

- ขาเก้าอี้แบบ 5 แฉก โครงสร้างเหล็กหุ้มด้วยไม้

เป็นการจัดซื้อและสำรวจราคาตามท้องตลาด เนื่องจากไม่มีตามบัญชีราคามาตรฐานครุภัณฑ์ของกองมาตรฐานงบประมาณ 1, สำนักงบประมาณ

**งบประมาณที่ขอโอน 6,500 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานบริหารงานทั่วไป งานบริหารทั่วไป งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 3,389,400 บาท คงเหลือก่อนโอน 2,838,360 บาท โอนลดครั้งนี้ 6,500 บาท คงเหลือหลังโอน 2,831,860 บาท

**รายการที่ 3** สำนักปลัด โอนงบประมาณมาตั้งจ่ายเป็นรายการใหม่ใน สำนักปลัด แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทรายจ่ายครุภัณฑ์สำนักงาน โครงการ/รายการ เก้าอี้ทำงาน (สำหรับรองประธานสภาฯและเลขานุการสภาฯ)จำนวน 2 ตัวๆละ 6,000 บาท โดยมีคุณลักษณะดังนี้

- เก้าอี้ขนาดไม่ต่ำกว่า กว้าง 59 x ลึก 70 x สูง 113 ซม.

- โครงสร้างผลิตจากไม้อัดขึ้นรูปบุฟองน้ำหุ้มทับด้วยหนัง

- แขนเก้าอี้มีโครงสร้างเป็นเหล็กชุบโครเมี่ยมกรุด้วยไม้บุฟองน้ำหุ้มด้วยหนัง ท้าวแขนผลิตจากไม้ผ่านการทำสีธรรมชาติ การปรับระดับสูง – ต่ำของเก้าอี้ ใช้ระบบไฮดรอลิค

- เก้าอี้สามารถโยกได้และสามารถปรับการโยกด้วยมือหมุน

- ขาเก้าอี้แบบ 5 แฉก ผลิตจากเหล็กผ่านการชุบโครเมี่ยมเพื่อป้องกันสนิม ปลายขามีลูกล้อ ผลิตจากพลาสติก เพื่อความสะดวกในการใช้งาน

เป็นการจัดซื้อและสำรวจราคาตามท้องตลาด เนื่องจากไม่มีตามบัญชีราคามาตรฐานครุภัณฑ์ของกองมาตรฐานงบประมาณ 1, สำนักงบประมาณ

**งบประมาณที่ขอโอน 12,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานบริหารงานทั่วไป งานบริหารทั่วไป งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 3,389,400 บาท คงเหลือก่อนโอน 2,831,860 บาท โอนลดครั้งนี้ 12,000 บาท คงเหลือหลังโอน 2,819,860 บาท

**รายการที่ 4** สำนักปลัด โอนเพิ่มใน สำนักปลัด แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทรายจ่ายครุภัณฑ์โฆษณาและเผยแพร่ โครงการ/รายการ โดรน งบประมาณที่อนุมัติ 35,000 บาท งบประมาณคงเหลือก่อนโอน 35,000 บาท **งบประมาณที่ขอโอน 20,000 บาท** งบประมาณหลังโอน 55,000 บาท เนื่องจากงบประมาณมีไม่เพียงพอ

**โอนลด**

โอนลด งบประมาณรายจ่ายใน สำนักปลัด แผนงานบริหารงานทั่วไป งานบริหารทั่วไป งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 3,389,400 บาท คงเหลือก่อนโอน 2,819,860 บาท โอนลดครั้งนี้ 20,000 บาท คงเหลือหลังโอน 2,799,860 บาท

**รายการที่ 5** สำนักปลัด โอนงบประมาณมาตั้งจ่ายเป็นรายการใหม่ใน สำนักปลัด แผนงานบริหารงานทั่วไป งานบริหารทั่วไป งบลงทุน หมวดค่าครุภัณฑ์ ประเภทรายจ่ายครุภัณฑ์สำนักงาน โครงการ/รายการ ชุดรับแขก (ห้องปลัดองค์การบริหารส่วนตำบล)จำนวน 1 ชุดๆละ 18,900 บาท โดยมีคุณลักษณะดังนี้

- โซฟา 3 ที่นั่ง ขนาด 148 x 62 x 78 cm. จำนวน 1 ตัว

- โซฟา 1 ที่นั่ง ขนาด 48 x 62 x 78 cm. จำนวน 2 ตัว

- โต๊ะกลาง ขนาด 105 x 52 cm. จำนวน 1 ตัว

- โครงสร้างโซฟาผลิตจากไม้ยางพารา เบาะนั่งและพนักพิง บุฟองน้ำหุ้มด้วยหนังเทียม

- โครงสร้างโต๊ะกลางผลิตจากไม้ยางพารา หน้าท๊อปเป็นไม้ MDF ปิดผิววีเนียร์

เป็นการจัดซื้อและสำรวจราคาตามท้องตลาด เนื่องจากไม่มีตามบัญชีราคามาตรฐานครุภัณฑ์ของกองมาตรฐานงบประมาณ 1, สำนักงบประมาณ

**งบประมาณที่ขอโอน 18,900 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานบริหารงานทั่วไป งานบริหารทั่วไป งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 3,389,400 บาท คงเหลือก่อนโอน 2,799,860 บาท โอนลดครั้งนี้ 18,900 บาท คงเหลือหลังโอน 2,780960 บาท

**รายการที่ 6** กองการศึกษา ศาสนา และวัฒนธรรม โอนงบประมาณมาตั้งจ่ายเป็นรายการใหม่ใน กองการศึกษา ศาสนา และวัฒนธรรม แผนงานการศึกษา งานบริหารทั่วไปเกี่ยวกับการศึกษา งบลงทุน หมวดค่าครุภัณฑ์ ประเภทรายจ่ายครุภัณฑ์งานบ้านงานครัว โครงการ/รายการ ถังน้ำ เพื่อจัดซื้อถังน้ำ แบบไฟเบอร์กลาส ขนาดความจุ 2,500 ลิตรจำนวน 1 ถัง โดยมีคุณลักษณะดังนี้

1) ขนาดที่กำหนดเป็นขนาดที่จุน้ำได้ไม่น้อยกว่า

2) คุณสมบัติตามมาตรฐานผลิตภัณฑ์อุตสาหกรรม

3) ราคาไม่รวมขาตั้ง และไม่รวมค่าติดตั้ง

(เป็นการจัดซื้อตามบัญชีราคามาตรฐานครุภัณฑ์ ของกองมาตรฐานงบประมาณ 1, สำนักงบประมาณ ธันวาคม 2565)

**งบประมาณที่ขอโอน 10,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานบริหารงานทั่วไป งานบริหารทั่วไป งบดำเนินงาน หมวดค่าวัสดุ ประเภทรายจ่ายวัสดุก่อสร้าง ตั้งงบประมาณไว้ 80,000 บาท คงเหลือก่อนโอน 76,046 บาท โอนลดครั้งนี้ 10,000 บาท คงเหลือหลังโอน 66,046 บาท

**รายการที่ 7** กองคลัง โอนงบประมาณมาตั้งจ่ายเป็นรายการใหม่ใน กองคลัง แผนงานบริหารงานทั่วไป งานบริหารงานคลัง งบลงทุน หมวดค่าครุภัณฑ์ ประเภทรายจ่ายครุภัณฑ์คอมพิวเตอร์หรืออิเล็กทรอนิกส์ โครงการ/รายการ เครื่องคอมพิวเตอร์โน้ตบุ๊ก สำหรับงานประมวลผลจำนวน 2 เครื่องๆละ 24,000 บาท โดยมีคุณลักษณะดังนี้

- มีหน่วยความจำประมวลผลกลาง (CPU) ไม่น้อยกว่า 4 แกนหลัก (4 core) และ 8 แกนเสมือน (8 Thread) และมีเทคโนโลยีเพิ่มสัญญาณนาฬิกาได้ในกรณีที่ต้องใช้ความสามารถในการประมวลผลสูง (Turbo boost หรือ Max Boost) โดยมีความเร็วสัญญาณนาฬิกาสูงสุด ไม่น้อยกว่า 4 GHz จำนวน 1 หน่วย

- หน่วยประมวลผลกลาง (CPU) มีหน่วยความจำแบบ Cache Memory รวมในระดับ (Level) เดียวกันขนาดไม่น้อยกว่า 8 MB

- มีหน่วยความจำหลัก (RAM) ชนิด DDR4 หรือดีกว่า ขนาดไม่น้อยกว่า 8 GB

- มีหน่วยจัดเก็บข้อมูล ชนิด SATA หรือดีกว่า ขนาดความจุไม่น้อยกว่า 1 TB หรือ ชนิด Solid State Drive ขนาดความจุไม่น้อยกว่า 250 GB จำนวน 1 หน่วย

- มีจอภาพที่รองรับความละเอียดไม่น้อยกว่า 1,366 x 768 pixel หรือ 720p

- มีกล้องความละเอียดไม่น้อยกว่า 1,280 x 720 pixel หรือ 720p

- มีช่องเชื่อมต่อ (Interface) แบบ USB 2.0 หรือดีกว่า ไม่น้อยกว่า 3 ช่อง

- มีช่องเชื่อมต่อแบบ HDMI หรือ VGA จำนวนไม่น้อยกว่า 1 ช่อง

- มีช่องเชื่อมต่อระบบเครือข่าย (Network Interface) แบบ 10/100/1000 Base - T หรือดีกว่า แบบติดตั้งภายใน (Internal) หรือภายนอก (External) จำนวนไม่น้อยกว่า 1 ช่อง

- สามารถใช้งานได้ไม่น้อยกว่า Wi-Fi (IEEE 802.11 ax) และ Bluetooth

(เป็นการจัดซื้อตามเกณฑ์ราคากลางและคุณลักษณะพื้นฐานการจัดหาอุปกรณ์และระบบคอมพิวเตอร์ ฉบับเดือนมีนาคม 2566 กระทรวงดิจิทัลเพื่อเศรษฐกิจและสังคม)

**งบประมาณที่ขอโอน 48,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน กองคลัง แผนงานบริหารงานทั่วไป งานบริหารงานคลัง งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 2,086,980 บาท คงเหลือก่อนโอน 1,648,980 บาท โอนลดครั้งนี้ 48,000 บาท คงเหลือหลังโอน 1,600,980 บาท

**รายการที่ 8** กองช่าง โอนงบประมาณมาตั้งจ่ายเป็นรายการใหม่ใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าที่ดินและสิ่งก่อสร้าง ประเภทรายจ่ายค่าก่อสร้างสิ่งสาธารณูปการ โครงการ/รายการ โครงการถมดินเชื่อมถนนทางหลวง 2248 เชื่อมแปลงสาธิตการเกษตรบ้านแปดอุ้ม หมู่ที่ 2 ขนาดความกว้าง 14.00 เมตร ยาว 16.00 เมตร ลึก 0.80 เมตร พร้อมวางท่อระบายน้ำ คสล. ขนาดเส้นผ่าศูนย์กลาง 0.60 เมตร จำนวน 1 แถวๆละ 16 ท่อน รวม 16 ท่อน

**งบประมาณที่ขอโอน 63,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน กองช่าง แผนงานอุตสาหกรรมและการโยธา งานบริหารทั่วไปเกี่ยวกับอุตสาหกรรมและการโยธา งบบุคลากร หมวดเงินเดือน (ฝ่ายประจำ) ประเภทรายจ่ายเงินเดือนข้าราชการหรือพนักงานส่วนท้องถิ่น ตั้งงบประมาณไว้ 1,255,786 บาท คงเหลือก่อนโอน 720,816 บาท โอนลดครั้งนี้ 63,000 บาท คงเหลือหลังโอน 657,816 บาท

**รายการที่ 9** กองช่าง โอนงบประมาณมาตั้งจ่ายเป็นรายการใหม่ใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าที่ดินและสิ่งก่อสร้าง ประเภทรายจ่ายค่าปรับปรุงที่ดินและสิ่งก่อสร้าง โครงการ/รายการ โครงการซ่อมแซมถนนดินผิวจราจรลูกรัง บ้านคำระหงส์ หมู่ที่ 16 สายทางจากแยกไร่นายวิลัย ทวีพัฒน์ ไปทางไร่นายคาน วิลานันท์ผิวจราจรลูกรังบดอัดกว้าง 4.00 เมตร ยาว 750.00 เมตร หนาเฉลี่ย 0.10 เมตร หรือมีพื้นที่ไม่น้อยกว่า 3,000.00 ตารางเมตร ปริมาตรดินลูกรัง 300 ลูกบาศก์เมตร (ตามแบบมาตรฐานงานทางสำหรับองค์กรปกครองส่วนท้องถิ่น)

**งบประมาณที่ขอโอน 67,000 บาท** เนื่องจากไม่ได้ตั้งจ่ายไว้

**โอนลด**

โอนลด งบประมาณรายจ่ายใน สำนักปลัด แผนงานงบกลาง งานงบกลาง หมวดงบกลาง ประเภทรายจ่ายเงินสำรองจ่าย ตั้งงบประมาณไว้ 518,556 บาท คงเหลือก่อนโอน 465,556 บาท โอนลดครั้งนี้ 67,000 บาท คงเหลือหลังโอน 398,556 บาท

**เหตุผล**

1. เพื่อให้เป็นไปตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ. 2541 แก้ไขเพิ่มเติมถึง (ฉบับที่ 2) พ.ศ. 2543 หมวด 4 การโอนและแก้ไขเปลี่ยนแปลงงบประมาณ ข้อ ๒๗ กล่าวว่าการโอนเงินงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น

2. เนื่องจากงบประมาณมีไม่เพียงพอ

3. เนื่องจากไม่ได้ตั้งจ่ายไว้ จึงเห็นสมควรอนุมัติให้โอนงบประมาณ

**นายสมศักดิ์ วิลานันท์**

**ประธานสภาฯ**  ตามที่นายกองค์การบริหารส่วนตำบลโดมประดิษฐ์ ได้ชี้แจงรายละเอียดไปแล้วนั้น ลำดับต่อไปผมจะขอมติที่ประชุมสภาฯ ในการรับหลักการ/ไม่รับหลักการ เรื่องพิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567 แต่ก่อนที่จะมีการลงมติ ผมขอเชิญเลขานุการสภาฯ นับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องพิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567 โดยทำการยกมือครับ

มติที่ประชุม ไม่รับหลักการ - เสียง

รับหลักการ 18 เสียง

งดออกเสียง 3 เสียง

**วาระที่สอง ขั้นอภิปราย/แปรญัตติ**

**นายสมศักดิ์ วิลานันท์**

**ประธานสภาฯ** ตามมติที่ประชุมสภาฯได้มีมติรับหลักการ เรื่องพิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567 ไปแล้วนั้น ในวาระที่สอง ขั้นอภิปราย/แสดงความคิดเห็นนี้ มีสมาชิกสภาฯ หรือท่านใดจะอภิปราย/แสดงความคิดเห็น เกี่ยวกับเรื่องนี้เชิญครับ

**นายบาง วิเวก**

**ส.อบต. หมู่ที่ 4** ผมขออภิปรายในเรื่องการโอนงบประมาณในหมวดครุภัณฑ์หากมีการดำเนินการจัดซื้อมาแล้ว ให้ลงทะเบียนคุมครุภัณฑ์ไว้ด้วยเพื่อความถูกต้อง

**นายวิรัตน์ พันนารี**

**ส.อบต. หมู่ที่ 18** ในเรื่องของการโอนจัดซื้อครุภัณฑ์บางรายการก็เห็นว่ามีความจำเป็น ซึ่งอยากให้โอนจัดซื้อเท่าที่จำเป็น และมีการคุมทะเบียนครุภัณฑ์ทุกรายการไว้ด้วย

**นายรมย์พร นาวา**

**ส.อบต. หมู่ที่ 11** ขออภิปรายเรื่องของครุภัณฑ์ต่างๆที่ใช้ในสำนักงาน บางชิ้นก็เสื่อมสภาพไปตามกาลเวลา ซึ่งบางตัวก็ต้องมีความจำเป็นต้องจัดซื้อใหม่ เห็นด้วยในรายละเอียดการโอนงบประมาณในครั้งนี้ และขอให้มีทะเบียนคุมครุภัณฑ์ทุกรายการด้วยครับ

**นายบัณฑิต ศรีทา**

**รองนายก อบต.** ขอนำเรียนชี้แจงว่าครุภัณฑ์ทุกรายการที่ทาง อบต.โดมประดิษฐ์ ได้จัดซื้อมามีการคุมทะเบียนครุภัณฑ์ไว้อยู่แล้วครับ จึงขอนำเรียนให้ที่ประชุมสภาฯได้รับทราบ

**ที่ประชุม** - ไม่มีท่านใดอภิปราย/แสดงความคิดเห็นอีก –

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดอภิปราย/แสดงความคิดเห็น ต่อไปผมจะดำเนินการในวาระที่สาม การลงมติต่อไปครับ

**วาระที่สาม การลงมติ**

**นายสมศักดิ์ วิลานันท์**

**ประธานสภาฯ** ก่อนที่จะมีการลงมติให้ความเห็นชอบ/ไม่เห็นชอบ เรื่องพิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567 ผมขอเชิญเลขานุการสภาฯนับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องพิจารณาขออนุมัติโอนงบประมาณรายจ่ายประจำปีงบประมาณ พ.ศ. 2567 โดยทำการยกมือครับ

มติที่ประชุม ไม่เห็นชอบ - เสียง

เห็นชอบ 18 เสียง

**งดออกเสียง 3 เสียง**

**5.5 พิจารณาขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566**

**วาระที่หนึ่ง รับหลักการ**

**นายสมศักดิ์ วิลานันท์**

**ประธานสภาฯ** เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ขอเชิญนายกองค์การบริหารส่วนตำบลโดมประดิษฐ์เสนอญัตติ ครับ

**นางวาสนา คำโส**

**นายก อบต.**  ตามที่องค์การบริหารส่วนตำบลโดมประดิษฐ์ได้ประกาศใช้ข้อบัญญัติงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ไปแล้วนั้น องค์การบริหารส่วนตำบลโดมประดิษฐ์มีความจำเป็นต้องแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ในหมวดค่าครุภัณฑ์ ที่ดิน และสิ่งก่อสร้าง ซึ่งเป็นอำนาจอนุมัติของสภาองค์การบริหารส่วนตำบล จึงขอเสนออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 โดยมีหลักการและเหตุผล ดังนี้

**หลักการ**

เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ดังนี้

**ข้อความเดิม**

รายการที่ 1 งบประมาณรายจ่ายใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าที่ดินและสิ่งก่อสร้าง ประเภทรายจ่ายค่าก่อสร้างสิ่งสาธารณูปการ โครงการ/รายการ โครงการก่อสร้างถนนคอนกรีตเสริมเหล็กภายในหมู่บ้านหนองแวง หมู่ที่ 15 สายทางจากที่นายกัณหา หงส์มณี ไปทางสะพานห้วยบอน ปริมาณงาน ผิวจราจรกว้าง 4.00 เมตร ยาว 198.00 เมตร หนาเฉลี่ย 0.15 เมตร ไหล่ทางลูกรังกว้างข้างละ 0.50 เมตร หรือพื้นที่ผิวจราจรไม่น้อยกว่า 792.00 ตารางเมตร (ตามแบบมาตรฐานงานทางสำหรับองค์กรปกครองส่วนท้องถิ่น) พร้อมป้ายโครงการ งบประมาณ 500,000 บาท

**ข้อความใหม่**

รายการที่ 1 งบประมาณรายจ่ายใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าที่ดินและสิ่งก่อสร้าง ประเภทรายจ่ายค่าก่อสร้างสิ่งสาธารณูปการ โครงการ/รายการ โครงการก่อสร้างถนนคอนกรีตเสริมเหล็กภายในหมู่บ้านหนองแวง หมู่ที่ 15 สายทางจากที่นายกัณหา หงส์มณี ไปทางสะพานห้วยบอน ปริมาณงาน ผิวจราจรกว้าง 5.00 เมตร ยาว 160.00 เมตร หนาเฉลี่ย 0.15 เมตร ไหล่ทางลูกรังกว้างข้างละ 0.50 เมตร หรือพื้นที่ผิวจราจรไม่น้อยกว่า 800.00 ตารางเมตร (ตามแบบมาตรฐานงานทางสำหรับองค์กรปกครองส่วนท้องถิ่น) พร้อมป้ายโครงการ งบประมาณ 500,000 บาท

**ข้อกฎหมายและระเบียบ**

อาศัยอำนาจตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ. 2541 แก้ไขเพิ่มเติมถึง (ฉบับที่ 3) พ.ศ. 2543 หมวด 4 การโอนและแก้ไขเปลี่ยนแปลงงบประมาณ

ข้อ ๒๙ การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ ที่ดิน และสิ่งก่อสร้างที่ทำให้ลักษณะ ปริมาณ คุณภาพเปลี่ยน หรือเปลี่ยนแปลงสถานที่ก่อสร้าง ให้เป็นอำนาจอนุมัติของสภาท้องถิ่น

**นายสมศักดิ์ วิลานันท์**

**ประธานสภาฯ** ตามที่นายกองค์การบริหารส่วนตำบลโดมประดิษฐ์ ได้ชี้แจงรายละเอียดไปแล้วนั้น ลำดับต่อไปผมจะขอมติที่ประชุมสภาฯ ในการรับหลักการ/ไม่รับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 แต่ก่อนที่จะมีการลงมติ ผมขอเชิญเลขานุการสภาฯ นับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะรับหลักการ/ไม่รับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 โดยทำการยกมือครับ

**มติที่ประชุม ไม่รับหลักการ - เสียง**

**รับหลักการ 18 เสียง**

**งดออกเสียง 3 เสียง**

**วาระที่สอง ขั้นอภิปราย/แปรญัตติ**

**นายสมศักดิ์ วิลานันท์**

**ประธานสภาฯ** ตามมติที่ประชุมสภาฯได้มีมติรับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ไปแล้วนั้น ในวาระที่สอง ขั้นอภิปรายแสดงความคิดเห็นนี้ มีสมาชิกสภาฯท่านใดจะอภิปราย/แสดงความคิดเห็น เกี่ยวกับเรื่องนี้เชิญครับ

**นายบุญธรรม บาตรสุวรรณ์**

**ส.อบต. หมู่ที่ 15** ผมขออภิปรายสนับสนุนเห็นด้วย และขอขอบคุณทางคณะผู้บริหารที่เล็งเห็นความสำคัญในเรื่องนี้ครับ

**นายรมย์พร นาวา**

**ส.อบต. หมู่ที่ 11** ผมขออภิปรายเห็นด้วยในการพิจารณาขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ในครั้งนี้ครับ

**นายเพ็ง ขันเลศ**

**ส.อบต. หมู่ที่ 13** ผมขออภิปรายเห็นด้วย แต่มีความเกรงว่าจะเคลียร์พื้นที่ก่อสร้างได้หรือไม่

**ที่ประชุม** - ไม่มีการอภิปราย/แสดงความคิดเห็นอีก

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดอภิปราย/แสดงความคิดเห็นอีก ต่อไปผมจะดำเนินการในวาระที่สาม การลงมติต่อไปครับ

**วาระที่สาม การลงมติ**

**นายสมศักดิ์ วิลานันท์**

**ประธานสภาฯ** ก่อนที่จะมีการลงมติให้ความเห็นชอบ/ไม่เห็นชอบ เรื่องพิจารณาขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 ผมขอเชิญเลขานุการสภาฯนับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 โดยทำการยกมือครับ

มติที่ประชุม ไม่เห็นชอบ - เสียง

เห็นชอบ 18 เสียง

งดออกเสียง 3 เสียง

5.6 พิจารณาร่างข้อบัญญัติองค์การบริหารส่วนตำบลโดมประดิษฐ์

5.6.1 พิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567

**นายสมศักดิ์ วิลานันท์**

**ประธานสภาฯ** ตามที่นายกองค์การบริหารส่วนตำบลโดมประดิษฐ์ ได้ยื่นญัตติเพื่อให้สภาองค์การบริหารส่วนตำบลโดมประดิษฐ์ พิจารณาร่างข้อบัญญัติขององค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 ในการพิจารณาในวาระที่หนึ่ง รับหลักการ ให้ที่ประชุมสภาพิจารณาในหลักการร่างข้อบัญญัติและลงมติว่าจะรับหลักการแห่งร่างข้อบัญญัตินั้นหรือไม่ และขอเชิญนายกองค์การบริหารส่วนตำบลโดมประดิษฐ์ ชี้แจงรายละเอียดร่างข้อบัญญัติขององค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 ครับ

**นางวาสนา คำโส**

**นายก อบต.** เรียนประธานสภาฯ และสมาชิกสภาองค์การบริหารส่วนตำบลโดมประดิษฐ์ และผู้เข้าร่วมการประชุมทุกท่าน ขอนำเรียนรายละเอียดต่างๆ ให้ที่ประชุมสภาฯทราบเพื่อประกอบการพิจารณาดังนี้

(ร่าง)

ข้อบัญญัติองค์การบริหารส่วนตำบลโดมประดิษฐ์

เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567

**บันทึกหลักการและเหตุผลประกอบ**

**ข้อบัญญัติองค์การบริหารส่วนตำบลโดมประดิษฐ์**

**เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567**

**หลักการ**

มีการติดตั้งบ่อดักไขมัน เพื่อบังคับใช้กับอาคารที่จะปลูกสร้างใหม่และ สิ่งปลูกสร้างที่มีอยู่เดิมก่อนที่จะมีการประกาศใช้ข้อบัญญัติท้องถิ่น โดยเฉพาะอาคารปลูกสร้างที่มีการระบายน้ำทิ้งหรือไหลลงไปสู่แหล่งระบายน้ำภายในตำบลโดมประดิษฐ์ เพื่อป้องกันและแก้ไขปัญหาคุณภาพของน้ำ

**เหตุผล**

ด้วยพระราชบัญญัติการสาธารณสุข พ.ศ. ๒๕๓๕ มาตรา ๑๘ มาตรา ๒๐ (๓) มาตรา ๔๔ได้กำหนดให้ท้องถิ่นมีอำนาจกำหนดหลักเกณฑ์ วิธีการ และเงื่อนไข ในการติดตั้งบ่อดักไขมันบำบัดน้ำเสียในอาคาร ประกอบกับมาตรา ๖๗ (๓) แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และมาตรา ๗๑ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ และพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. ๒๕๔๒ บัญญัติให้ตราเป็นข้อบัญญัติองค์การบริหารส่วนตำบล จึงจำเป็นต้องตราข้อบัญญัติองค์การบริหารส่วนตำบลนี้

**(ร่าง)**

**ข้อบัญญัติองค์การบริหารส่วนตำบลโดมประดิษฐ์**

**การติดตั้งบ่อดักไขมันบำบัดน้ำเสียในอาคาร พ.ศ. 2567**

โดยที่เป็นการสมควรตราข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม (ฉบับที่๕) พ.ศ.๒๕๔๖ ประกอบมาตรา ๒๐ (๓) แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลโดมประดิษฐ์ โดยความเห็นชอบของสภาองค์การบริหารส่วนตำบลโดมประดิษฐ์และนายอำเภอน้ำยืน จึงออกข้อบัญญัติไว้ดังต่อไปนี้

๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลโดม ประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 25๖7”

ข้อ ๒ ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษา ต้นไป

ข้อ 3 บรรดาข้อบัญญัติ ข้อบังคับ กฎ ระเบียบ หรือคำสั่งอื่นใด ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ในข้อบัญญัตินี้

“อาคาร” หมายความว่า ตึก บ้าน เรือน ร้านค้า ร้านอาหาร คลังสินค้า สำนักงานหรือสิ่งปลูกสร้างอื่นซึ่งบุคคลอาจเข้าอาศัยหรือใช้สอยได้

“บ่อดักไขมัน” หมายความว่า สิ่งที่ใช้แยกจำพวกน้ำมันและไขมันออกจากน้ำซึ่งผ่านการใช้แล้ว

“น้ำเสียในครัวเรือน” หมายความว่า น้ำทิ้งจากกิจกรรมในครัวเรือน เช่นการปรุงอาหาร การอบผ้า ซักผ้า ล้างจาน ล้างผัก หรือจากการกระทำอื่นในลักษณะเดียวกัน เป็นต้น

“ระบบบำบัดน้ำเสียในครัวเรือน” หมายความว่า การทำระบบจัดการ น้ำเสียในครัวเรือนอย่างง่ายโดยทำการต่อท่อรับน้ำเสียในครัวเรือนทุกประเภทลงในบ่อดักไขมันเพื่อบำบัดน้ำเสียแบบวงขอบซีเมนต์ซึ่ง มีขนาด จำนวน และรูปแบบตามผนวก๑ ท้ายข้อบัญญัติฉบับนี้ ก่อนน้ำที่ผ่านการบำบัดแล้ว จะซึมลงแหล่งระบายน้ำต่อไป

“การระบายน้ำ” หมายความว่า การผันน้ำ การปล่อยน้ำ การเทน้ำ การ สาดน้ำ หรือการกระทำอื่นใดที่เป็นการถ่ายเทน้ำ

“แหล่งระบายน้ำ” หมายความว่า ทางหรือท่อระบายน้ำ ลำกระโดง ลำ ราง คู คลอง แม่น้ำทะเล และแหล่งน้ำสาธารณะอื่น แหล่งน้ำธรรมชาติและแหล่งน้ำที่เป็นของเอกชน ซึ่งมีทางเชื่อมต่อ หรือสามารถไหลไปสู่แหล่งน้ำสาธารณะหรือแหล่งน้ำธรรมชาติได้

“เจ้าพนักงานท้องถิ่น” หมายความว่า นายกองค์การบริหารส่วนตำบลโดมประดิษฐ์

ข้อ ๕ ข้อบัญญัตินี้ให้ใช้บังคับแก่อาคารที่มีการระบายน้ำทิ้งหรือไหลลงไปสู่แหล่งระบายน้ำและยังไม่มีกฎหมายใดกำหนดมาตรการเกี่ยวกับการกำจัดน้ำมันและไขมันสำหรับอาคารประเภทนั้น

ข้อ ๖ ให้เจ้าของหรือผู้ครอบครองอาคารตามข้อ๕ ติดตั้งบ่อดักไขมันตามมาตรฐานที่เจ้าพนักงานท้องถิ่นประกาศกำหนด

ให้เจ้าของหรือผู้ครอบครองอาคารที่มีการปลูกสร้างใหม่ดำเนินการติดตั้งบ่อดักไขมันสำหรับอาคารนั้นให้แล้วเสร็จก่อนเข้าอยู่อาศัยหรือใช้สอย และหากอาคารใดอยู่ระหว่างการปลูกสร้างใหม่ในวันที่ข้อบัญญัตินี้มีผลบังคับใช้ก็ให้ดำเนินการติดตั้งบ่อดักไขมันเช่นเดียวกัน

ข้อ ๗ ให้เจ้าพนักงานท้องถิ่นและพนักงานเจ้าหน้าที่มีอำนาจหน้าที่ ดังต่อไปนี้

(๑) เข้าตรวจอาคารและบริเวณที่ตั้งอาคารในระหว่างพระอาทิตย์ขึ้นและตก

(๒) สั่งให้เจ้าของหรือผู้ครอบครองอาคารที่มีการระบายน้ำทิ้งลงหรือไหลลงไปสู่แหล่งระบายน้ำ ดำเนินการติดตั้งบ่อดักไขมันให้แล้วเสร็จภายในเก้าสิบวัน

ข้อ ๘ ให้เจ้าของหรือผู้ครอบครองอาคารตามข้อ ๖ ทำการดูแลรักษา เก็บขนน้ำมันหรือไขมันในบ่อตักไขมันไปกำจัดและซ่อมแซมบำรุงรักษาบ่อดักไขมันให้อยู่ในสภาพที่ใช้การได้ตามปกติ

๙ ผู้ใดขัดขวางการปฏิบัติหน้าที่ของเจ้าพนักงานท้องถิ่นหรือพนักงานเจ้าหน้าที่ในการปฏิบัติตามข้อ ๗ (๑) ต้องระวางโทษปรับไม่เกินหนึ่งพันบาท

ข้อ ๑๐ ผู้ใดขัดขวางการปฏิบัติหน้าที่ของเจ้าพนักงานท้องถิ่นหรือพนักงานเจ้าหน้าที่ในการปฏิบัติตามข้อ ๗ (๒) ต้องระวางโทษปรับไม่เกินห้าร้อยบาท และเจ้าพนักงานท้องถิ่นอาจกำหนดให้เสีย ค่าปรับอีกไม่เกินวันละสองร้อยบาทนับแต่วันถัดจากวันครบกำหนดระยะเวลาที่เจ้าพนักงานท้องถิ่นกำหนดให้ดำเนินการติดตั้งบ่อตักไขมันนั้นเป็นต้นไป จนกว่าจะได้ปฏิบัติให้ถูกต้อง

ข้อ ๑๑ ข้อกำหนดและวิธีการติดตั้งบ่อดักไขมันและแบบถังตักไขมันให้เป็นไปตามที่องค์การบริหารส่วนตำบลโดมประดิษฐ์กำหนด

๑๒ ให้เจ้าพนักงานท้องถิ่นประกาศและประชาสัมพันธ์ให้ประชาชนทราบถึงการปฏิบัติตามข้อบัญญัตินี้

ข้อ ๑๓ ให้เจ้าพนักงานท้องถิ่นมีอำนาจในการพิจารณายกเว้นการปฏิบัติตามข้อบัญญัตินี้ตามความจำเป็นและความเหมาะสมของอาคารและพื้นที่บางแห่ง เช่น พื้นที่บนภูเขา พื้นที่เกษตรกรรม พื้นที่ในชนบทเป็นต้น

ข้อ ๑๔ ให้นายกองค์การบริหารส่วนตำบลโดมประดิษฐ์ รักษาการตามข้อบัญญัตินี้และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้

**ข้อกำหนดมาตรฐานขนาดบ่อดักไขมันและแบบมาตรฐานการก่อสร้างบ่อดักไขมัน**

๑. มาตรฐานขนาดบ่อดักไขมัน

1.1 มาตรฐานขนาดบ่อดักไขมันแบบวงขอบซีเมนต์สำหรับบ้านพักอาศัย

|  |  |  |  |  |
| --- | --- | --- | --- | --- |
| **จำนวนคน** | **ปริมาตรบ่อที่ต้องการ(ลบ.ม.)** | **ขนาดบ่อ** | | **จำนวน(บ่อ)** |
| **เส้นผ่านศูนย์กลาง** | **ความลึกน้ำ(ม.)** |
| 5 | 0.17 | 0.8 | 0.40 | 1 |
| 5 - 10 | 0.34 | 0.8 | 0.70 | 1 |
| 10 - 15 | 0.51 | 1.0 | 0.70 | 1 |
| 15 - 20 | 0.68 | 1.2 | 0.60 | 1 |
| 20 - 25 | 0.85 | 1.2 | 0.80 | 1 |

1.2 มาตรฐานขนาดบ่อดักไขมันแบบวงขอบซีเมนต์สำหรับสถานประกอบการขนาดเล็ก

|  |  |  |  |  |
| --- | --- | --- | --- | --- |
| **จำนวนคน** | **ปริมาตรบ่อที่ต้องการ(ลบ.ม.)** | **ขนาดบ่อ** | | **จำนวน(บ่อ)** |
| **เส้นผ่านศูนย์กลาง** | **ความลึกน้ำ(ม.)** |
| 25 - 30 | 1.02 | 1.0 | 0.70 | 2 |
| 30 - 35 | 1.19 | 1.0 | 0.80 | 2 |
| 35 - 40 | 1.36 | 1.0 | 0.60 | 2 |
| 40 - 45 | 1.53 | 1.0 | 0.70 | 2 |
| 45 - 50 | 1.7 | 1.0 | 0.80 | 2 |

1.3 มาตรฐานขนาดบ่อดักไขมันแบบวงขอบซีเมนต์สำหรับสถานประกอบการขนาดใหญ่

|  |  |  |  |  |
| --- | --- | --- | --- | --- |
| **จำนวนคน** | **ปริมาตรบ่อที่ต้องการ(ลบ.ม.)** | **ขนาดบ่อ** | | **จำนวน(บ่อ)** |
| **เส้นผ่านศูนย์กลาง** | **ความลึกน้ำ(ม.)** |
| 10 | 0.20 | 0.40 | 0.50 | 1.00 |
| 10 - 25 | 0.47 | 0.60 | 0.60 | 1.30 |
| 25 - 50 | 0.96 | 0.75 | 0.80 | 1.60 |
| 50 - 75 | 1.50 | 0.75 | 1.00 | 2.00 |
| 75 - 100 | 1.94 | 0.80 | 1.10 | 2.20 |
| 100 - 125 | 2.45 | 0.85 | 1.20 | 2.40 |
| 125 - 150 | 2.82 | 0.90 | 1.20 | 2.60 |
| 150 - 175 | 3.38 | 1.00 | 1.30 | 2.60 |
| 175 - 200 | 3.78 | 1.00 | 1.35 | 2.80 |

2. แบบมาตรฐานการก่อสร้างบ่อดักไขมัน

ใช้แบบมาตรฐานการก่อสร้างของกรมควบคุมมลพิษ จำนวน 3 แบบ ตามเอกสารแนบท้าย

**ข้อกำหนดและวิธีการติดตั้งบ่อดักไขมัน**

**๑. รูปแบบบ่อดักไขมัน**

บ่อดักไขมันมี ๓ รูปแบบตามความเหมาะสม ดังนี้

๑.๑ บ่อดักไขมันแบบสำเร็จรูป การติดตั้งสำหรับใช้ในครัวเรือนที่พัก อาศัยทั่วไปโดยเลือกขนาดปริมาตรตามจำนวนสมาชิกในครัวเรือน

๑.๒ บ่อดักไขมันแบบวงขอบซีเมนต์ การติดตั้งใช้งานเหมาะสมสำหรับ บ้านเรือนทั่วไปและสถานประกอบการที่มีขนาดเล็ก เช่น ร้านอาหาร โดยประยุกต์ใช้วงขอบซีเมนต์สำเร็จรูปมาทำเป็นบ่อดักไขมันได้ การติดตั้งฝังไว้บนพื้นดินหรือใต้ดิน และกักเก็บน้ำเสียได้อย่างน้อย 6 ชั่วโมง

๑.๓ บ่อดักไขมันแบบสร้างในที่ การติดตั้งใช้งานเหมาะสมสำหรับสถานที่ประกอบการขนาดใหญ่ เช่น ภัตตาคาร ศูนย์อาหาร โรงอาหาร และตลาด การติดตั้งโดยสร้างบ่อดักไขมันบน พื้นที่และสามารถกักเก็บน้ำเสียอย่างน้อย ๖ ชั่วโมง

**2.วิธีการก่อสร้างบ่อดักไขมัน**

**๒.๑ บ่อดักไขมันชนิดสำเร็จรูป** อาจติดตั้งบนพื้นหรือผังในพื้นสำหรับ บ้านพักอาศัยภายในแยกเป็นสองส่วน คือ ส่วนที่เป็นตะแกรงกรองเศษอาหาร และส่วนที่ดักไขมัน

**๒.๑.๑ วัสดุและอุปกรณ์ในการก่อสร้าง ประกอบด้วย**

(๑) บ่อดักไขมันแบบสำเร็จรูปที่จำหน่ายตามร้านสุขภัณฑ์ท้องตลาด

(๒) ท่อ พี.วี.ซี. ขนาด ๒ นิ้ว หรือตามขนาดของท่อน้ำเข้าและออกจากบ่อดักไขมัน

(3) คีมตัดท่อ พี.วี.ซี. หรือ ใบเลื่อยเหล็ก

(๔) ข้องอ พี.วี.ซี. และข้อต่อตรง พี.วี.ซี ขนาดตามที่ระบุในข้อ (๒)

**๒.๑.๒ วิธีการก่อสร้าง**

(๑) วางบ่อดักไขมันสำเร็จรูปในบริเวณที่อยู่ใกล้อ่างล้างจาน และพื้นที่ความราบเรียบเสมอกัน หรืออาจฝังลงพื้นโดยให้ระดับท่อเข้าของบ่อดักไขมันอยู่ต่ำกว่าระดับสะดืออ่างล้างจานและท่อน้ำออกอยู่สูงกว่าระดับพื้น

(๒) วัดระยะท่อ พี.วี.ซี.จากท่อน้ำทิ้งที่ต่อจากสะดืออ่างล้างจานถึงตำแหน่งท่อน้ำเข้าบ่อดักไขมันสำเร็จรูป และวัดระยะท่อ พี.วี.ซี. จากท่อน้ำออกของบ่อดักไขมันจนถึงท่อระบายน้ำสาธารณะ หรือคู คลองตามธรรมชาติ

(๓) ตัดท่อ พี.วี.ซี. ทั้งสองช่วงตามขนาดที่วัดในข้อ (๒) ด้วยคีมตัดท่อหรือใบเลื่อยเหล็ก

(๔) ต่อท่อ พี.วี.ซี. จากอ่างล้างจานเข้ากับท่อน้ำเข้าบ่อดักไขมันด้วย ข้องอ พี.วี.ซี. จากนั้นต่อท่อน้ำทิ้งบ่อดักไขมันด้วยข้อต่อตรง พี.วี.ซี. ลงสู่ท่อระบายน้ำสาธารณะ คู คลองธรรมชาติอาจทาด้วยน้ำยาประสานท่อ และยึดท่อด้วยสายรัดกับพื้นหรือผนัง

**๒.๒ บ่อดักไขมันแบบติดตั้งในที่แบบวงขอบซีเมนต์**

**๒.๒.๑ วัสดุและอุปกรณ์ในการก่อสร้าง**

(๑) ปูนซีเมนต์ปอร์ทแลนด์

(๒) ทรายหยาบและทรายละเอียด

(๓) เหล็กเส้นกลม RB ขนาด Ø ๙ มิลลิเมตร

(๔) วงขอบซีเมนต์สำเร็จรูป มีขนาดเส้นผ่า ศูนย์กลาง

ขนาด ๐.๘๐ เมตร สูง ๐.๓๐ - ๐.๐ เมตร

ขนาด ๑.๘๐ เมตร สูง ๐.๓๕ - ๐.๔๐ เมตร

ขนาด ๐.๘๐ เมตร สูง ๐.๔๐ - ๐.๔๕ เมตร

(5) ท่อพี.วี.ซี. ชั้น๘.๕ ท่อน้ำเข้า ขนาด Ø ๗๕ มิลลิเมตร หรือใหญ่กว่าท่อน้ำออก ขนาด Ø ๑๐๐ มิลลิเมตร หรือใหญ่กว่า

**๒.๒.๒ วิธีการก่อสร้าง**

(๑) ขุดหลุมลึกลงไป โดยดูระดับท่อน้ำที่ออกจากแหล่งน้ำเสียเข้ามาท่อน้ำเข้าบ่อดักไขมัน โดยขุดหลุมให้มีเส้นผ่าศูนย์กลางของหลุมใหญ่กว่าขนาดของวงขอบซีเมนต์สำเร็จรูปประมาณ ๕๐ เซนติเมตร โดยรอบหรือพอสมควร เมื่อขุดได้ระดับแล้วให้ดูว่าดินก้นหลุมมีความแน่นพอที่จะรับน้ำหนักบ่อได้หรือไม่ เมื่อพิจารณาแล้วให้ดำเนินการดังนี้

กรณีดินมีความแข็งแรงและแน่นพอที่รับน้ำหนักได้ ให้ทำการใส่ทรายหยาบก้นหลุมบดอัดแน่น ความหนาประมาณ ๑๐ เซนติเมตร

กรณีดินมีความอ่อนนุ่มหรือเป็นดินเหนียว ให้ทำการตอกเสาเข็มไม้ ขนาด Ø ๔ - ๘ นิ้ว ยาว ๓ - ๖ เมตร แล้วใส่ทรายรองพื้นอัดแน่น ความหนา ๑๐ เซนติเมตร ให้หัวเสาเข็มพ้นทรายรองพื้นขึ้นมาประมาณ ๒ - ๓ เซนติเมตร

(๒) ผูกเหล็กเส้นกลมขนาด Ø ๙ มิลลิเมตร เป็นตะแกรงวงกลมระยะห่าง ๒๐ x ๒๐ เซนติเมตร

(๓) เทคอนกรีตอัตราส่วน๑๒๔ หนา ๑๐ เชนติเมตร โดยให้เนื้อ คอนกรีตหุ้มท่อหัวเสาเข็มประมาณ ๒ - ๓ เซนติเมตร

(๔) นำวงขอบซีเมนต์สำเร็จรูปมาวางที่คอนกรีตกันหลุมที่เตรียมไว้โดยถ้าวงขอบซีเมนต์เป็นแบบปิดกั้นก็ให้วางได้เลย แต่ถ้าเป็นวงขอบซีเมนต์ธรรมดาเมื่อวางแล้วให้ทำการยาแนวด้วย ปูนทรายที่กันวงขอบซีเมนต์เพื่อป้องกันรั่วซึม จากนั้นเอาวงขอบซีเมนต์วางซ้อนทับตามจำนวนที่ได้กำหนดไว้แล้วยาแนวรอบ โดยอัตราส่วนผสมปูนทรายยาแนว ปูนทราย เท่ากับ ๑๑ พร้อมทั้งทำการเจาะต่อท่อระบายน้ำกลบฝังดินรอบตัวบ่อให้แน่นแล้วปิดด้วยฝาปูน

(๕) การต่อรับน้ำเข้าและน้ำออกจากบ่อดักไขมัน ให้ทำการต่อรับท่อน้ำทิ้งออกจากจุดปรุงอาหารหรือจากจุดล้างจานหรือภาชนะอื่นๆที่มีไขมันเกาะติด โดยใช้ท่อ พี.วี.ซี. ชั้น๘๕ ขนาด ขึ้นอยู่กับรูปแบบหรือความเหมาะสม แต่ขนาดของท่อต้องไม่เล็กกว่าท่อเดิมที่ออกมา ส่วนน้ำทิ้งใช้ท่อพี.วี.ซี. ชั้น ๘๕ หรือใหญ่กว่า โดยให้ท่อรับน้ำที่ออกจากบ่อดักไขมันไปลงแหล่งน้ำสาธารณะหรือรางน้ำ คู คลอง ตามพื้นที่นั้นๆ โดยไม่ให้ปากท่อที่ออกจมอยู่ในน้ำเพื่อให้น้ำมีการระบายออกจากตัวบ่อดักไขมันได้ดี

**๒.๓ บ่อดักไขมันแบบสร้างในที่**

**๒.๓.๑ วัสดุและอุปกรณ์ในการก่อสร้าง**

(๑) ปูนซีเมนต์ปอร์ทแลนด์

(๒) ทรายหยาบ

(๓) เหล็กเส้นกลม RB ขนาด Ø ๙ มิลลิเมตร

(๔) ท่อ พี.วี.ซี. ชั้น๘๕ ท่อน้ำเข้าขนาด Ø ๗๕ มิลลิเมตร หรือใหญ่กว่า ท่อน้ำออกขนาด Ø ๑๐๐ มิลลิเมตร หรือใหญ่กว่า

**๒.๓.๒ วิธีการก่อสร้าง**

(๑) ขุดหลุมลึกลงไป โดยดูระดับท่อน้ำที่ออกจากแหล่งน้ำเสียเข้ามาท่อน้ำเข้าบ่อดักไขมันโดยขุดให้มีความกว้างโดยรอบขนาดของบ่อคอนกรีตเสริมเหล็ก ประมาณ 0.๘๐ - ๑.๐๐ เมตร หรือตามความเหมาะสมของสภาพพื้นที่ เมื่อขุดได้ระดับความเหมาะสมของสภาพพื้นที่แล้วให้ดูว่าดินกันหลุม มีความแน่นพอที่จะรับน้ำหนักบ่อดักไขมันคอนกรีตเสริมเหล็กได้หรือไม่ เมื่อพิจารณาแล้วให้ดำเนินการ ดังนี้

กรณีดินมีความแข็งแรงและแน่นพอที่รับน้ำหนักได้ ให้ทำการใส่ทราย หยาบก้นหลุมบดอัดแน่น ความหนาประมาณ ๑๐ เซนติเมตร

กรณีดินมีความอ่อนนุ่มหรือเป็นดินเหนียว ให้ทำการตอกเสาเข็ม (ขนาดของเสาเข็มให้เป็นไปตามหลักทางด้านวิศวกรรมโยธา) แล้วใส่ทรายรองพื้นอัดแน่น ความหนา ๑๐ เซนติเมตร ให้หัวเสาเข็มพ้นทรายรองพื้นขึ้นมาประมาณ ๒ - ๓ เซนติเมตร

(๒) ผูกเหล็กเส้นกลมขนาด Ø ๙ มิลลิเมตร เพื่อทำฐานและโครงสร้าง ของตัวบ่อดักไขมัน

(๓) เทคอนกรีตอัตราส่วน ๑๒ : ที่ฐานพื้นบ่อดักไขมันก่อนโดยให้เนื้อคอนกรีตหุ้มท่อหัวเสาเข็มประมาณ ๒ - ๓ เซนติเมตร

(๔) ประกอบแบบโดยใช้ไม้แบบที่มีผิวเรียบไม่บิดงอ แล้วยึดค้ำยันแบบให้แน่นป้องกันไม่ให้ไม้แบบระเบิดหรือโก่งงอเสียรูป จากนั้นนำน้ำสะอาดรดไม้แบบให้ทั่วจึงทำการเทคอนกรีตอัตราส่วน ๑:๒:๔ ลงไปในไม้แบบโครงสร้าง แล้วกระทุ้งคอนกรีตเพื่อไม่ให้เกิดฟองอากาศ เพราะจะมีการรั่วซึมได้

(๕) การถอดไม้แบบให้ทำการถอดไม้แบบหลังจากเทคอนกรีตแล้วประมาณ ๓ - ๕ วัน แล้วให้ตรวจสอบว่ามีรอยรั่วซึมหรือไม่ ถ้ามีให้ทำการอุดทันที

(๖) การต่อรับน้ำเข้าและน้ำออกจากบ่อดักไขมัน ให้ทำการต่อรับท่อน้ำทิ้งที่ออกจากจุดปรุงอาหารหรือจากจุดล้างจานหรือภาชนะอื่นๆ แต่ต้องไม่มีขนาดเล็กกว่าของเดิมที่ออกมา ส่วน น้ำทิ้งให้ต่อรับน้ำทิ้งที่ออกจากบ่อดักไขมันไปลงแหล่งระบายน้ำสาธารณะหรือรางน้ำ คู คลอง ตามพื้นที่นั่นๆโดยไม่ให้ปากท่อที่ออกจมอยู่ในน้ำเพื่อให้มีการระบายน้ำทิ้งได้ดี

**๓. รายละเอียดบ่อดักไขมันเพื่อบำบัดน้ำเสีย**

บ่อดักไขมันเป็นอุปกรณ์สำหรับแยกไขมันไม่ให้ไหลปนไปกับน้ำทิ้งและช่วยดักเศษอาหารด้วยในตัว ตัวบ่อแบ่งได้ ๒ ส่วน ซึ่งเชื่อมต่อกัน ส่วนที่๑ จะมีตะแกรงดักขยะซึ่งใช้ในการดักเศษอาหาร ตะแกรง นี้สามารถแยกออกมาได้เพื่อให้สามารถนำเศษอาหารออกไปทิ้งและทำความสะอาดได้ ส่วนน้ำจะไหลผ่านตะแกรงลอดแผ่นกั้นเข้าส่วนที่ ๒ ซึ่งจะทำหน้าที่ดักไขมัน คือจะขังน้ำเสียไว้ระยะหนึ่ง เพื่อให้ไขมันและน้ำมันที่ปะปนอยู่ในน้ำลอยขึ้นมาบนผิวน้ำ ซึ่งเมื่อสะสมจนมีปริมาณมากก็สามารถตักออกไปทิ้งได้ ส่วนน้ำที่ถูกแยกเอาไขมันออกก็จะไหลออกทางช่องระบายน้ำต่อไป

**๔. การใช้งานและการดูแลรักษา**

๔.๑ ต้องติดตั้งตะแกรงดักขยะก่อนเข้าบ่อดักไขมัน

๔.๒ ต้องไม่ทะลวงหรือแทงผลักให้เศษขยะไหลผ่านตะแกรงเข้าไปในบ่อดักไขมัน

๔.๓ ต้องไม่นำตะแกรงดักขยะออกไม่ว่าจะชั่วคราวหรือถาวร

๔.๔ ต้องหมั่นโกยเศษขยะที่ดักกรองไว้ได้หน้าตะแกรงออกสม่ำเสมอ

๔.๕ ห้ามนำน้ำจากส่วนอื่นๆ เช่น น้ำล้างมือ น้ำอาบ น้ำซัก น้ำฝน ฯลฯ มาในบ่อดักไขมัน

๔.๖ ต้องหมั่นตักไขมันออกจากบ่อดักไขมันอย่างน้อยทุกสัปดาห์ นำ ไขมันที่ตักได้ใส่ภาชนะปิดมิดชิดและรวมไปกับขยะมูลฝอย เพื่อให้รถเก็บขนสิ่งปฏิกูลมูลฝอยนำไปกำจัดต่อไป

๔.7 ต้องหมั่นตรวจดูท่อระบายน้ำที่รับน้ำจากบ่อดักไขมัน หากมีไขมันอยู่เป็นก้อนหรือคราบต้องทำตามข้อ ๖ ถี่ขึ้นมากกว่าเดิม

ทั้งนี้ สามารถดูรายละเอียดแบบแปลนมาตรฐานขนาดบ่อดักไขมันและแบบมาตรฐานก่อสร้างบ่อดักไขมันท้ายประกาศฉบับนี้ และขอรับแบบแปลนการก่อสร้างและสอบถามรายละเอียดเพิ่มเติมได้ที่กองช่าง องค์การบริหารส่วนตำบลโดมประดิษฐ์ ในวันและเวลาราชการโดยไม่ต้องเสียค่าใช้จ่ายใดๆ ทั้งสิ้น

**นายสมศักดิ์ วิลานันท์**

**ประธานสภาฯ** ตามที่นายก อบต. ได้ชี้แจงรายละเอียดไปแล้วนั้น ลำดับต่อไปผมจะขอมติที่ประชุมสภาฯ ในการรับหลักการ/ไม่รับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 แต่ก่อนที่จะมีการลงมติ ผมขอเชิญเลขานุการสภาฯ นับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะรับหลักการ/ไม่รับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันน้ำเสียในอาคาร พ.ศ. 2567 โดยทำการยกมือครับ

**มติที่ประชุม ไม่รับหลักการ - เสียง**

**รับหลักการ 18 เสียง**

**งดออกเสียง 3 เสียง**

**วาระที่สอง ขั้นแปรญัตติ**

**นายสมศักดิ์ วิลานันท์**

**ประธานสภาฯ** ตามมติที่ประชุมสภาฯได้มีมติรับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 ไปแล้วนั้น ในวาระที่สอง ขั้นอภิปรายแสดงความคิดเห็นนี้ มีสมาชิกสภาฯ หรือท่านใดจะอภิปราย/แสดงความคิดเห็น เกี่ยวกับเรื่องนี้เชิญครับ

**ที่ประชุม** - ไม่มีท่านใดอภิปราย/แสดงความคิดเห็น –

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดอภิปราย/แสดงความคิดเห็น ต่อไปผมจะดำเนินการในวาระที่สาม การลงมติต่อไปครับ

**วาระที่สาม การลงมติ**

**นายสมศักดิ์ วิลานันท์**

**ประธานสภาฯ** ก่อนที่จะมีการลงมติให้ความเห็นชอบ/ไม่เห็นชอบ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 ผมขอเชิญเลขานุการสภาฯนับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายโฮม บัวหอม**

**รองประธานสภาฯ ปฏิบัติหน้าที่แทน**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง การติดตั้งบ่อดักไขมันบำบัดน้ำเสียในอาคาร พ.ศ. 2567 โดยทำการยกมือครับ

**มติที่ประชุม ไม่เห็นชอบ - เสียง**

**เห็นชอบ 18 เสียง**

**งดออกเสียง 3 เสียง**

5.6.1 พิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567

**นายสมศักดิ์ วิลานันท์**

**ประธานสภาฯ** ตามที่นายกองค์การบริหารส่วนตำบลโดมประดิษฐ์ ได้ยื่นญัตติเพื่อให้สภาองค์การบริหารส่วนตำบลโดมประดิษฐ์ พิจารณาร่างข้อบัญญัติขององค์การบริหารส่วนตำบลโดมประดิษฐ์ เรื่อง ตลาด พ.ศ. 2567 ในการพิจารณาในวาระที่หนึ่ง รับหลักการ ให้ที่ประชุมสภาพิจารณาในหลักการร่างข้อบัญญัติและลงมติว่าจะรับหลักการแห่งร่างข้อบัญญัตินั้นหรือไม่ และขอเชิญนายกองค์การบริหารส่วนตำบลโดมประดิษฐ์ ชี้แจงรายละเอียดร่างข้อบัญญัติขององค์การบริหารส่วนตำบลโดมประดิษฐ์ เรื่อง ตลาด พ.ศ. 2567 ครับ

**นางวาสนา คำโส**

**นายก อบต.** เรียนประธานสภาฯ และสมาชิกสภาองค์การบริหารส่วนตำบลโดมประดิษฐ์ และผู้เข้าร่วมการประชุมทุกท่าน ขอนำเรียนรายละเอียดต่างๆ ให้ที่ประชุมสภาฯทราบเพื่อประกอบการพิจารณาดังนี้

(ร่าง)

ข้อบัญญัติองค์การบริหารส่วนตำบลโดมประดิษฐ์

เรื่อง ตลาด พ.ศ. 2567

**บันทึกหลักการและเหตุผลประกอบ**

**ข้อบัญญัติองค์การบริหารส่วนตำบลโดมประดิษฐ์**

**เรื่อง ตลาด พ.ศ. 2567**

**หลักการ**

เพื่อใช้ในการปฏิบัติหน้าที่ควบคุมการประกอบกิจการตลาดให้เป็นไปตามพระราชบัญญัติการสาธารณสุข พ.ศ. 2535 และพระราชบัญญัติสภาตำบลและองค์การบริหารส่วนตำบล พ.ศ.2537 และที่แก้ไขเพิ่มเติม

**เหตุผล**

เพื่อประโยชน์ในการกำกับดูแลการดำเนินกิจการตลาด การดูแลรักษา ความสะอาดเรียบร้อย ความถูกต้องตามสุขลักษณะและอนามัยในการประกอบกิจการตลาดของผู้ขออนุญาตจัดตั้งตลาด โดยอาศัยอำนาจตามพระราชบัญญัติการสาธารณสุข พ.ศ. 2535 มาตรา 34 มาตรา 35 มาตรา 37 มาตรา 54 และมาตรา 63 ประกอบพระราชบัญญัติสภาตำบล พ.ศ. 2537 และที่แก้ไขเพิ่มเติม มาตรา 71 จึงตราข้อบัญญัติองค์การบริหารส่วน ตำบลโดมประดิษฐ์ เรื่อง ตลาด พ.ศ. 2567

**ข้อบัญญัติองค์การบริหารส่วนตำบลโดมประดิษฐ์**

**เรื่อง ตลาด พ.ศ. 2567**

โดยที่เป็นการสมควรตราข้อบัญญัติองค์การบริหารส่วนตำบลประดิษฐ์ ว่าด้วยตลาดในเขตองค์การบริหารส่วนตำบลโดมประดิษฐ์

อาศัยอำนาจตามความในมาตรา ๗๑ แห่งพระราชบัญญัติสภาตำบลและองค์การบริหาร ส่วนตำบล พ.ศ. ๒๕๓๗ และที่แก้ไขเพิ่มเติมเพิ่มเติม ประกอบกับมาตรา ๓5 มาตรา 37 มาตรา 54 มาตรา 55 มาตรา 58 มาตรา 63 และมาตรา ๖๕ แห่งพระราชบัญญัติการสาธารณสุข พ.ศ.๒๕๓๕ องค์การบริหารส่วนตำบลโดมประดิษฐ์ โดยความเห็นชอบของสภาองค์การบริหารส่วนตำบลโดมประดิษฐ์และนายอำเภอน้ำยืน จึงตราข้อบัญญัติไว้ ดังต่อไปนี้

ข้อ ๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลโดมประดิษฐ์ อำเภอน้ำยืน จังหวัดอุบลราชธานี นับแต่วันถัดจากวันที่องค์การบริหารส่วนตำบลโดมประดิษฐ์ได้ประกาศใช้ เป็นต้นไป

ข้อ 3 บรรดาข้อบัญญัติ ประกาศ ระเบียบหรือคำสั่งอื่นใดในส่วนที่ได้ตราไว้แล้ว ซึ่งขัดหรือแย้งกับข้อบัญญัตินี้ ให้ใช้ข้อบัญญัตินี้แทน

ข้อ ๔ ให้นายกองค์การบริหารส่วนตำบลโดมประดิษฐ์ เป็นผู้รักษาการให้เป็นไปตามข้อบัญญัตินี้ และมีอำนาจออกระเบียบ ประกาศ หรือคำสั่งใดๆ เพื่อปฏิบัติการให้เป็นไปตามขอบัญญัตินี้

**หมวด 1 บททั่วไป**

ข้อ 5 ในข้อบัญญัตินี้

“ตลาด” หมายความว่า สถานที่ซึ่งปกติจัดไว้ให้ผู้ค้าใช้เป็นที่ชุมนุมเพื่อจำหน่ายสินค้าประเภทสัตว์เนื้อสัตว์ผัก ผลไม้ หรืออาหารอื่นมีสภาพเป็นของสด ประกอบหรือปรุงแล้ว หรือของเสียง่าย ทั้งนี้ ไม่ว่าจะมีการจำหน่ายสินค้าประเภทอื่นด้วยหรือไม่ก็ตาม และหมายความรวมถึงบริเวณซึ่งจัดไว้สำหรับให้ผู้ค้าใช้เป็นที่ชุมนุมเพื่อจำหน่ายสินค้าประเภทดังกล่าวเป็นประจำหรือเป็นครั้งคราว หรือตามวันที่กำหนด

“สินค้า” หมายความว่า สิ่งของที่ซื้อขายกัน

“อาหาร” หมายความว่า อาหารตามกฎหมายว่าด้วยอาหาร

“อาหารสด” หมายความว่า อาหารประเภทสัตว์ เนื้อสัตว์ ผัก ผลไม้ และของอื่นๆ ที่มีสภาพเป็นของสด

“อาหารประเภทเนื้อสัตว์ชำแหละ” หมายความว่า อาหารสดประเภทเนื้อสัตว์หรือเนื้อสัตว์ที่มีการชำแหละ ณ แผงจำหน่ายสินค้า

“อาหารประเภทปรุงสำเร็จ” หมายความว่า อาหารที่ได้ผ่านการทำ ประกอบ หรือปรุงสำเร็จพร้อมที่จะรับประทานได้รวมทั้งของหวานและเครื่องดื่มชนิดต่างๆ

“สุขาภิบาลอาหาร” หมายความว่า การจัดการและควบคุมปัจจัยต่างๆ เพื่อให้อาหารสะอาด ปลอดภัยจากเชื้อโรค และสารเคมีที่เป็นพิษซึ่งเป็นอันตรายต่อสุขภาพอนามัยของผู้บริโภค เช่น อาหาร ผู้สัมผัสอาหาร สถานที่ทำ ประกอบ ปรุงและจำหน่ายอาหาร ภาชนะอุปกรณ์สัตว์และแมลงที่เป็นพาหะนำโรค

“การล้างตลาดตามหลักการสุขาภิบาล” หมายความว่า การทำความสะอาดตัวอาคาร แผงจำหน่ายสินค้าในตลาด พื้น ผนัง เพดาน ทางระบายน้ำ ตะแกรงดักมูลฝอย บ่อดักไขมัน บ่อพักน้ำเสีย ที่เก็บ รวบรวมหรือที่รองรับมูลฝอย ห้องส้วม ที่ปัสสาวะ อ่างล้างมือ และบริเวณตลาด ให้สะอาด ไม่มีสิ่งปฏิกูล หรือมูลฝอย หยากไย่ ฝุ่นละอองและคราบสกปรก รวมทั้งให้มีการฆ่าเชื้อ ทั้งนี้ สารเคมีที่ใช้ต้องไม่มีผลกระทบต่อระบบบำบัดน้ำเสียของตลาด

“เจ้าพนักงานท้องถิ่น” หมายความว่า นายกองค์การบริหารส่วนตำบลโดมประดิษฐ์

“เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ. ๒๕๓๕

“ที่หรือทางสาธารณะ” หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือสัญจรได้

“มูลฝอย” หมายความว่า เศษกระดาษ เศษผ้า เศษอาหาร เศษสินค้า ถุงพลาสติก ภาชนะที่ใส่อาหาร เถ้า มูลสัตว์หรือซากสัตว์ รวมตลอดถึงสิ่งอื่นใดที่เก็บกวาดจากถนน ตลาด ที่เลี้ยงสัตว์หรือที่อื่น

ข้อ 6 ห้ามมิให้ผู้ใดจัดตั้งตลาด เว้นแต่จะได้รับใบอนุญาตจากเจ้าพนักงานท้องถิ่น การเปลี่ยนแปลง ขยายหรือลดสถานที่หรือบริเวณที่ใช้เป็นตลาดภายหลังจากที่ เจ้าพนักงานท้องถิ่นได้ออกใบอนุญาตให้จัดตั้งตลาดตามวรรคหนึ่งแล้ว จะกระทำได้ต่อเมื่อได้รับอนุญาตเป็นหนังสือจากเจ้าพนักงานท้องถิ่นด้วย

ความในข้อนี้มิให้ใช้บังคับแก่กระทรวง ทบวง กรม ราชการส่วนท้องถิ่น หรือองค์กรของรัฐที่ได้จัดตั้งตลาดขึ้นตามอำนาจหน้าที่ แต่ในการดำเนินกิจการตลาดจะต้องปฏิบัติเช่นเดียวกับผู้รับใบอนุญาต ตามบทบัญญัติอันแห่งข้อบัญญัตินี้และพระราชบัญญัติการสาธารณสุข พ.ศ.๒๕๓๕ ด้วย และให้ เจ้าพนักงานท้องถิ่นมีอำนาจกำหนดเงื่อนไขเป็นหนังสือให้ผู้จัดตั้งตลาดตามวรรคนี้ปฏิบัติเป็นการเฉพาะราย ก็ได้

**หมวด 2 ลักษณะของตลาด**

ข้อ 7 ตลาดแบ่งออกเป็น 3 ประเภท ดังนี้

(1) ตลาดประเภทที่ ๑ ได้แก่ ตลาดที่มีโครงสร้างอาคาร และมีลักษณะตามที่กำหนดไว้ในส่วนที่ 1

(2) ตลาดประเภทที่ ๒ ได้แก่ ตลาดที่ไม่มีโครงสร้างอาคาร และมีลักษณะตามที่กำหนดไว้ในส่วนที่ 2

(3) ตลาดประเภทที่ 3 ได้แก่ ตลาดที่ไม่มีโครงสร้างอาคาร และมีการดำเนินกิจการ ในลักษณะเป็นการชั่วคราวหรือเป็นครั้งคราวหรือตามวันที่กำหนด และมีลักษณะตามที่กำหนดไวในส่วนที่ ๓

ข้อ 8 ที่ตั้งของตลาดต้องอยู่ห่างไม่น้อยกว่า ๑๐๐ เมตร จากแหล่งที่ก่อให้เกิดมลพิษ ของเสียโรงเลี้ยงสัตว์ แหล่งโสโครก ที่กำจัดสิ่งปฏิกูลหรือมูลฝอย อันอาจเป็นอันตรายต่อสุขภาพอนามัยเว้นแต่จะมีวิธีการป้องกันซึ่งเจ้าพนักงานสาธารณสุขได้ให้ความเห็นชอบแล้ว

**ส่วนที่ ๑ ตลาดประเภทที่ ๑**

ข้อ 9 ตลาดประเภทที่ ๑ ต้องมีส่วนประกอบของสถานที่และสิ่งปลูกสร้าง คือ อาคาร สิ่งปลูกสร้างสำหรับผู้ขายของ ที่ขนถ่ายสินค้า ห้องส้วม ที่ปัสสาวะ อ่างล้างมือ ที่เก็บรวบรวมหรือที่รองรับมูลฝอยและที่จอดยานพาหนะ ตามที่กำหนดไว้ในส่วนนี้

ข้อ 10 อาคารสิ่งปลูกสร้างสำหรับผู้ขายของต้องมีและเป็นไปตามหลักเกณฑ์และสุขลักษณะ ดังต่อไปนี้

(๑) ถนนรอบอาคารตลาดกว้างไม่น้อยกว่า ๔ เมตร และมีทางเข้าออกบริเวณตลาดกว้างไม่น้อยกว่า ๔ เมตร อย่างน้อยหนึ่งทาง

(๒) ตัวอาคารตลาดทำด้วยวัสดุถาวร มั่นคงและแข็งแรง

(๓) หลังคาสร้างด้วยวัสดุทนไฟและแข็งแรงทนทาน ความสูงของหลังคาต้องมีความ เหมาะสมกับการระบายอากาศของตลาดนั้น

(๔) พื้นทาด้วยวัสดุถาวร แข็งแรง ไม่ดูดซึมน้ำ เรียบ ล้างทำความสะอาดง่าย ไม่มีน้ำขังและไม่ลื่น

(๕) ทางเดินภายในอาคารมีความกว้าง ไม่น้อยกว่า ๒ เมตร

(๖) การระบายอากาศภายในตลาดเพียงพอ เหมาะสมและไม่มีกลิ่นเหม็นอับ

(๗) ความเข้มของแสงสว่างในอาคารตลาด ไม่น้อยกว่า ๒๐๐ ลักซ์

(๘) แผงจำหน่ายสินค้าประเภทอาหารทำด้วยวัสดุถาวร เรียบ มีความลาดเอียงและทำความสะอาดง่าย มีความสูงจากพื้นไม่น้อยกว่า ๖๐ เซนติเมตร พื้นที่ไม่น้อยกว่า ๑.๕0 ตารางเมตรและมีทางเข้าออกสะดวก โดยมีที่นั่งสำหรับผู้ขายของแยกต่างหากจากแผง

(๙) น้ำประปาหรือน้ำสะอาดแบบระบบท่ออย่างเพียงพอ สำหรับล้างสินค้าหรือล้างมือ ทั้งนี้ ต้องวางท่อในลักษณะที่ปลอดภัย ไม่เกิดการปนเปื้อนจากน้ำโสโครก ไม่ติดหรือทับกับท่อระบายน้ำเสียหรือสิ่งปฏิกูล โดย

(ก) มีที่ล้างอาหารสดอย่างน้อย ๑ จุดและในแต่ละจุดจะต้องมีก๊อกน้ำ ไม่น้อยกว่า ๓ ก๊อก กรณีที่มีแผงจำหน่ายอาหารสดตั้งแต่ ๓๐ แผงขึ้นไป ต้องจัดให้มีที่ล้างอาหารสด ๑ จุด ต่อจำนวนแผงจำหน่ายอาหารสดทุก ๓๐ แผง เศษของ ๓๐ แผง ถ้าเกิน ๑๕ แผง ให้ถือเป็น ๓๐ แผง

(ข) มีก๊อกน้ำประจำแผงจำหน่ายอาหารประเภทเนื้อสัตว์ชำแหละ และแผงจำหน่ายอาหารประเภทปรุงสำเร็จ

(ค) มีที่เก็บสำรองน้ำในปริมาณเพียงพอและสะดวกต่อการใช้กรณีที่มีแผงจำหน่ายอาหารสดตั้งแต่ ๕๐ แผงขึ้นไป ต้องจัดให้มีน้ำสำรองอย่างน้อย ๕ ลูกบาศก์เมตรต่อจำนวนแผงจำหน่ายอาหารสดทุก ๑๐๐ แผง เศษของ ๑๐0 แผง ถ้าเกิน ๕๐ แผง ให้ถือเป็น ๑๐๐ แผง

(๑๐) ระบบบำบัดน้ำเสียหรือน้ำทิ้งและทางระบายน้ำ ตามกฎหมายว่าด้วยการควบคุมอาคาร ทั้งนี้ให้มีตะแกรงดักมูลฝอยและบ่อดักไขมันด้วย

(๑๑) การติดตั้งระบบการป้องกันอัคคีภัยตามกฎหมายว่าด้วยการควบคุมอาคาร ความใน (๑) และ (๕) มิให้ใช้บังคับกับตลาดที่จัดตั้งขึ้นก่อนวันที่กฎกระทรวง ฉบับที่ ๔ (พ.ศ. ๒๕๔๒) ออกตามความในพระราชบัญญัติการสาธารณสุข พ.ศ. ๒๕๓๕ ใช้บังคับ และมีข้อจำกัดเรื่องพื้นที่ ซึ่งไม่อาจจัดให้มีถนนรอบอาคารตลาด ทางเข้าออกบริเวณตลาดและทางเดินภายในอาคารตามที่กำหนดได้

ข้อ ๑1 ต้องจัดให้มีที่ขนถ่ายสินค้าตั้งอยู่ในบริเวณหนึ่งบริเวณใด โดยเฉพาะ มีพื้นที่เพียงพอสำหรับการขนถ่ายสินค้าในแต่ละวัน สะดวกต่อการขนถ่ายสินค้าและการรักษาความสะอาด

ความในวรรคหนึ่ง มิให้ใช้บังคับกับตลาดที่จัดตั้งขึ้นก่อนวันที่กฎกระทรวงฉบับที่ ๔ (พ.ศ. 2542) ออกตามความในพระราชบัญญัติการสาธารณสุข พ.ศ. ๒๕๓๕ ใช้บังคับ และมีข้อจำกัดเรื่องพื้นที่ซึ่งไม่อาจจัดให้มีที่ขนถ่ายสินค้าตามที่กำหนดได้

ข้อ ๑2 ต้องจัดให้มีห้องส้วม ที่ปัสสาวะ และอ่างล้างมือตามแบบและจำนวนที่กำหนด ในกฎหมายว่าด้วยการควบคุมอาคารและตั้งอยู่ในที่เหมาะสมนอกตัวอาคารตลาด หรือในกรณีที่อยู่ในอาคารตลาดต้องแยกเป็นสัดส่วนโดยเฉพาะ มีผนังกั้นโดยไม่ให้มีประตูเปิดสู่บริเวณจำหน่ายอาหารโดยตรง

ข้อ ๑3 ต้องจัดให้มีที่เก็บรวบรวมหรือที่รองรับมูลฝอย ตามที่กำหนดในกฎหมายว่าด้วยการควบคุมอาคาร ตั้งอยู่นอกตัวอาคารตลาดและอยู่ในพื้นที่ที่รถเก็บขนมูลฝอยเข้าออกได้สะดวก มีการปกปิดและป้องกันไม่ให้สัตว์เข้าไปคุ้ยเขี่ย ตามที่เจ้าพนักงานท้องถิ่นโดยคำแนะนำของเจ้าพนักงานสาธารณสุขเห็นชอบ ว่าเหมาะสมกับตลาดนั้น

ข้อ ๑4 ต้องจัดให้มีที่จอดยานพาหนะอย่างเหมาะสมตามที่เจ้าพนักงานท้องถิ่นกำหนด

**ส่วนที่ ๒ ตลาดประเภทที่ ๒**

ข้อ ๑5 ตลาดประเภทที่ ๒ ต้องจัดให้มีสถานที่สำหรับผู้ขายของ ห้อง ส้วม ที่ปัสสาวะ อ่างล้างมือและที่เก็บรวบรวมหรือที่รองรับมูลฝอยตามที่กำหนดไว้ในส่วนนี้

ข้อ ๑6 สถานที่สำหรับผู้ขายของต้องมีและเป็นไปตามหลักเกณฑ์และสุขลักษณะดังต่อไปนี้

(๑) ทางเดินภายในตลาดมีความกว้างไม่น้อยกว่า ๒ เมตร

(๒) บริเวณสำหรับผู้ขายของประเภทอาหารสดต้องจัดให้เป็นสัดส่วนโดยเฉพาะ โดยมีลักษณะเป็นพื้นเรียบ แข็งแรง ไม่ลื่น สามารถล้างทำความสะอาดได้ง่ายและไม่มีน้ำขัง เช่น พื้นคอนกรีต พื้นที่ปูด้วยคอนกรีตสำเร็จ หรือพื้นลาดด้วยยางแอสฟัลต์

(๓) แผงจำหน่ายสินค้าประเภทอาหารทำด้วยวัสดุแข็งแรงที่มีผิวเรียบ ทำความสะอาดง่าย มีความสูงจากพื้นไม่น้อยกว่า ๖๐ เซนติเมตร และอาจเป็นแบบพับเก็บได้

(๔) จัดให้มีน้ำประปาหรือน้ำสะอาดอย่างเพียงพอและมีที่ล้าง ทำความสะอาดอาหาร และภาชนะในบริเวณแผงจำหน่ายอาหารสด แผงจำหน่ายอาหารประเภทเนื้อสัตว์ชำแหละ และแผงจำหน่ายอาหารประเภทปรุงสำเร็จ

(๕) มีทางระบายน้ำจากจุดที่มีที่ล้าง โดยเป็นรางแบบเปิดทำ ด้วยวัสดุที่มีผิวเรียบ มีความลาดเอียงให้สามารถระบายน้ำได้สะดวก มีตะแกรงดักมูลฝอยก่อนระบายน้ำออกสู่ท่อระบายน้ำสาธารณะหรือแหล่งน้ำสาธารณะ และไม่ก่อให้เกิดเหตุเดือดร้อนรำคาญแก่ประชาชนข้างเคียง ในกรณีจำเป็นเจ้าพนักงานท้องถิ่น โดยคำแนะนำของเจ้าพนักงานสาธารณสุข อาจกำหนดให้ จัดให้มีบ่อดักไขมันหรือบ่อพักน้ำเสียก่อน ระบายน้ำออกสู่ท่อระบายน้ำสาธารณะหรือแหล่งน้ำสาธารณะก็ได้

(๖) กรณีที่มีโครงสร้างเฉพาะเสาและหลังคาโครงเหล็กคลุมผ้าใบ เต็นท์ ร่มหรือ สิ่งอื่นใดในลักษณะเดียวกันต้องอยู่ในสภาพที่มั่นคงแข็งแรง

ข้อ ๑7 ต้อง จัดให้มีห้อง ส้วม ที่ปัสสาวะและอ่างล้างมือตามจำนวนและหลักเกณฑ์ ด้านสุขลักษณะที่เจ้าพนักงานท้องถิ่นกำหนดโดยคำแนะนำของเจ้าพนักงานสาธารณสุข และตั้งอยู่ในที่ ที่เหมาะสมนอกสถานที่ขายของ เว้นแต่จะจัดให้มีส้วมเคลื่อนที่ ส้วมสาธารณะ ส้วมเอกชนหรือส้วมของหน่วยงานราชการที่ได้รับอนุญาตให้ใช้อยู่ในบริเวณใกล้เคียง ทั้งนี้ให้มีระยะห่างจากตลาดไม่เกิน ๕๐ เมตร

ข้อ ๑8 ต้องจัดให้มีที่เก็บรวบรวมหรือที่รองรับมูลฝอยอย่างเพียง พอที่จะรองรับปริมาณมูลฝอยในแต่ละวันและมีลักษณะเหมาะสมตามที่เจ้าพนักงานท้องถิ่นกำหนด โดยคำแนะนำของ เจ้าพนักงานสาธารณสุข

ข้อ ๑9 เมื่อผู้รับใบอนุญาตให้จัดตั้งตลาดประเภทที่ ๒ ได้ดำเนินกิจการต่อเนื่องกันเป็นระยะเวลาหนึ่งแล้ว ถ้าเจ้าพนักงานท้องถิ่นเห็นว่าตลาดประเภทที่ ๒ นั้น มีศักยภาพที่จะพัฒนาเป็นตลาดประเภทที่ ๑ ได้ ให้เจ้าพนักงานท้องถิ่นและผู้รับใบอนุญาตร่วมกันพิจารณากำหนดแผนการพัฒนาปรับปรุงตลาด ประเภทที่ ๒ ให้เป็นตลาดประเภทที่ ๑ ตามกฎกระทรวงนี้ ตามระยะเวลาและขั้นตอนที่ เจ้าพนักงานท้องถิ่นกำหนด

**ส่วนที่ ๓ ตลาดประเภทที่ ๓**

ข้อ ๒๐ ตลาดประเภทที่ ๓ ต้องจัดให้มีสถานที่สำหรับผู้ขายของ ห้องน้ำ ที่ปัสสาวะ อ่างล้างมือ และที่เก็บรวบรวมหรือที่รองรับมูลฝอยตามที่กำหนดไว้ในส่วนนี้

ข้อ ๒๑ สถานที่สำหรับผู้ขายของ ต้องมีและเป็นไปตามหลักเกณฑ์และสุขลักษณะ ดังต่อไปนี้

(๑) แผงขายสินค้าสูงจากพื้นไม่น้อยกว่า ๖๐ เซนติเมตร

(๒) ทางเดินระหว่างแผงสำหรับผู้ซื้อต้องกว้างไม่น้อยกว่า ๒ เมตร

(๓) จัดให้มีน้ำประปาหรือน้ำที่สะอาดไว้ใช้ในตลาดอย่าง เพียงพอ

(๔) จัดให้มีตะแกรงดักมูลฝอยบริเวณท่อระบายน้ำก่อนปล่อยน้ำทิ้งลงท่อระบายน้ำสาธารณะ

ข้อ ๒๒ ต้อง จัดให้มีห้อง ส้วม ที่ปัสสาวะ และอ่างล้างมือตามจำนวนและหลักเกณฑ์ ด้านสุขลักษณะที่เจ้าพนักงานท้องถิ่นกำหนดโดยคำแนะนำของเจ้าพนักงานสาธารณสุข และตั้งอยู่ในที่ ที่เหมาะสมนอกสถานที่ขายของ เว้นแต่จะจัดให้มีส้วมเคลื่อนที่ ส้วมสาธารณะ ส้วมเอกชนหรือส้วมของหน่วยงานราชการ ที่ได้รับอนุญาตให้ใช้อยู่ในบริเวณใกล้เคียง ทั้งนี้ ให้มีระยะห่างจากตลาดไม่เกิน ๕๐ เมตร

ข้อ ๒๓ ต้องจัดให้มีที่เก็บรวบรวมหรือที่รองรับมูลฝอยอย่างเพียงพอที่จะรองรับปริมาณมูลฝอยในแต่ละวัน มีการปกปิดและป้องกันไม่ให้สัตว์เข้าไปคุ้ยเขี่ยและมีลักษณะเหมาะสมตามที่เจ้าพนักงานท้องถิ่นกำหนด โดยคำแนะนำของเจ้าพนักงานสาธารณสุข

**หมวด 3 การดำเนินกิจการตลาด**

ข้อ 24 การจัดวางสินค้าในตลาดแต่ละประเภทต้องจัดให้เป็นหมวดหมู่และไม่ปะปนกัน เพื่อสะดวกในการดูแลความสะอาดและป้องกันการปนเปื้อนในอาหาร

ข้อ 25 กำหนดเวลาเปิดปิดตลาดให้เป็นไปตามที่เจ้าพนักงานท้องถิ่นกำหนด โดยคำนึงถึงความเหมาะสมของการใช้บริการของประชาชนและการดูแลรักษาความสะอาด

ข้อ ๒6 ผู้รับใบอนุญาตให้จัดตั้งตลาดประเภทที่ ๑ ต้องรับผิดชอบดูแลเกี่ยวกับการบำรุงรักษาตลาดและการรักษาความสะอาดและความเป็นระเบียบเรียบร้อยในตลาดให้ถูกสุขลักษณะ ดังต่อไปนี้

(๑) บำรุงรักษาโครงสร้างต่างๆ ของตลาด ให้อยู่ในสภาพที่ใช้งานได้ดีตลอดเวลา เช่น ตัวอาคาร พื้น ฝ้าเพดาน แผงจำหน่ายสินค้า ระบบบำบัดน้ำเสียหรือน้ำทิ้ง และทางระบายน้ำ อุปกรณ์ต่างๆ เช่น สายไฟ หลอดไฟ พัดลม ก๊อกน้ำ ท่อน้ำประปาและสาธารณูปโภคอื่น

(๒) จัดให้มีการเก็บกวาดมูลฝอยบริเวณตลาด และดูแลความสะอาดของตะแกรงดัก มูลฝอย บ่อดักไขมัน ระบบบำบัดน้ำเสียหรือน้ำทิ้ง และทางระบายน้ำ มิให้มีกลิ่นเหม็นเป็นประจำทุกวัน และดูแลที่เก็บรวบรวมหรือที่รองรับมูลฝอยให้ถูกสุขลักษณะเสมอ

(๓) ดูแลห้องส้วม ที่ปัสสาวะและอ่างล้างมือ ให้อยู่ในสภาพที่สะอาดใช้การได้ดี และเปิด ให้ใช้ตลอดเวลาที่เปิดตลาด

(๔) จัดให้มีการล้างทำความสะอาดตลาดเป็นประจำทุกวัน โดยเฉพาะแผงจำหน่ายอาหารสด และแผงจำหน่ายอาหารประเภทเนื้อสัตว์ชำแหละ และมีการล้างตลาดตามหลักการสุขาภิบาลอย่างน้อยเดือนละหนึ่งครั้ง ในกรณีที่มีการระบาดของโรคติดต่อ เจ้าพนักงานท้องถิ่นโดยคำแนะนำของเจ้าพนักงานสาธารณสุข อาจแจ้งให้มีการล้างตลาดตามหลักการสุขาภิบาลมากกว่าเดือนละหนึ่งครั้งก็ได้

(๕) จัดให้มีการกำจัดสัตว์หรือแมลงที่เป็นพาหะนำโรคภายในบริเวณตลาด อย่างน้อยเดือนละหนึ่งครั้ง

(6) แผงจำหน่ายอาหารประเภทเนื้อสัตว์ชำแหละ มิให้ปล่อยน้ำหรือของเหลวไหลจากแผงลงสู่พื้นตลาดและจัดให้มีทางระบายน้ำหรือของเหลวลงสู่ทางระบายน้ำหลักของตลาด

ข้อ ๒7 ผู้รับใบอนุญาตให้จัดตั้งตลาดประเภทที่ ๒ ต้องรับผิดชอบดูแลเกี่ยวกับการบำรุงรักษาตลาดและการรักษาความสะอาดและความเป็นระเบียบเรียบร้อยภายในตลาดให้ถูกสุขลักษณะ ดังต่อไปนี้

(๑) จัดให้มีการเก็บกวาดมูลฝอยบริเวณตลาด และดูแลความสะอาดของตะแกรงดักมูลฝอย รวมทั้งกรณีที่มีบ่อดักไขมัน บ่อพักน้ำเสีย และทางระบายน้ำ มิให้มีกลิ่นเหม็นเป็นประจำทุกวัน และดูแลที่เก็บรวบรวมหรือที่รองรับมูลฝอยให้ถูกสุขลักษณะเสมอ

(๒) ดูแลห้องส้วม ที่ปัสสาวะ และอ่างล้างมือ ให้อยู่ในสภาพที่สะอาดใช้การได้ดีและเปิดให้ใช้ตลอดเวลาที่เปิดตลาด

(๓) จัดให้มีการล้างทำความสะอาดตลาดเป็นประจำทุกวัน โดยเฉพาะแผงจำหน่ายอาหารสด และแผงจำหน่ายอาหารประเภทเนื้อสัตว์ชำแหละ ในกรณีที่มีการระบาดของโรคติดต่อให้ดำเนินการล้างตลาด ตามหลักการสุขาภิบาล ตามที่เจ้าพนักงานท้องถิ่นโดยคำแนะนำของเจ้าพนักงานสาธารณสุขแจ้งให้ปฏิบัติ

(๔) จัดให้มีการป้องกันไม่ให้น้ำหรือของเหลวไหลจากแผงจำหน่ายอาหารประเภทเนื้อสัตว์ชำแหละลงสู่พื้นตลาด

ข้อ ๒๘ ผู้รับใบอนุญาตให้จัดตั้งตลาดประเภทที่ 3 ต้องรับผิดชอบดูแลเกี่ยวกับการบำรุงรักษาตลาดและการรักษาความสะอาดและความเป็นระเบียบเรียบร้อยภายในตลาดให้ถูกสุขลักษณะ ดังต่อไปนี้

(๑) จัดให้มีการเก็บกวาดมูลฝอยบริเวณตลาด และที่พักมูลฝอยที่เหมาะสมกับตลาด เพียงพอที่จะรับปริมาณมูลฝอยในแต่ละครั้ง ที่มีการจัดตลาดและดูแลความสะอาดของตะแกรงดักมูลฝอย รวมทั้งกรณีที่มีบ่อดักไขมัน บ่อพักน้ำเสีย และทางระบายน้ำ มิให้มีกลิ่นเหม็นเป็นประจำทุกครั้งที่มีการจัดตลาดและดูแลที่เก็บรวบรวมหรือที่รองรับมูลฝอยให้ถูกสุขลักษณะเสมอ

(๒) ดูแลห้องส้วม ที่ปัสสาวะ และอ่างล้างมือ ให้อยู่ในสภาพที่สะอาดใช้การได้ดีและเปิดให้ใช้ตลอดเวลาที่เปิดตลาด

(๓) จัดให้มีการล้างทำความสะอาดตลาดทุกครั้งที่มีการจัดตลาด โดยเฉพาะแผงจำหน่ายอาหารสด และแผงจำหน่ายอาหารประเภทเนื้อสัตว์ชำแหละ ในกรณีที่มีการระบาดของโรคติดต่อให้ดำเนินการล้างตลาดตามหลักการสุขาภิบาล ตามที่เจ้าพนักงานท้องถิ่นโดยคำแนะนำของเจ้าพนักงานสาธารณสุขแจ้งให้ปฏิบัติ

(๔) จัดให้มีการป้องกันไม่ให้น้ำหรือของเหลวไหลจากแผงจำหน่ายอาหารประเภทเนื้อสัตว์ชำแหละลงสู่พื้นตลาด

ข้อ ๒9 เพื่อประโยชน์ในการป้องกันเหตุรำคาญ มลพิษที่เป็นอันตราย หรือการระบาดของโรคติดต่อ ผู้รับใบอนุญาตให้จัดตั้งตลาดประเภทที่ ๑ หรือตลาดประเภทที่ ๒ หรือตลาดประเภท ที่ 3 ต้องไม่กระทำการและต้องควบคุมดูแลมิให้ผู้ใดกระทำการ ดังต่อไปนี้

(๑) จำหน่ายอาหารที่ไม่สะอาดหรือไม่ปลอดภัย ตามกฎหมายว่าด้วยอาหารในตลาด

(๒) นำสัตว์ทุกชนิดเข้าไปในตลาด เว้นแต่สัตว์ที่นำไปขังไว้ในที่ขังสัตว์เพื่อจำหน่าย

(๓) ฆ่าหรือชำแหละสัตว์ใหญ่ เช่น โค กระบือ แพะ แกะ หรือสุกรในตลาด รวมทั้งฆ่าหรือชำแหละสัตว์ปีก ในกรณีที่เกิดการระบาดของโรคไข้หวัดใหญ่ที่ติดต่อมาจากสัตว์ในเขตท้องที่นั้น

(๔) สะสมสิ่งหนึ่งสิ่งใดในตลาดจนทำให้สถานที่สกปรก รกรุงรัง เป็นเหตุรำคาญ เกิดมลพิษที่เป็นอันตรายหรือเป็นที่เพาะพันธุ์สัตว์ หรือแมลงที่เป็นพาหะนำโรค

(๕) ถ่ายเทหรือทิ้งมูลฝอยหรือสิ่งปฏิกูลในที่อื่นใด นอกจากที่ซึ่งจัดไว้สำหรับรองรับมูลฝอยหรือสิ่งปฏิกูล

๖) ทำให้น้ำใช้ในตลาดเกิดความสกปรกจนเป็นเหตุให้เป็นหรืออาจเป็นอันตรายต่อสุขภาพ

(๗) ก่อหรือจุดไฟไว้ในลักษณะซึ่งอาจเป็นที่เดือดร้อนหรือเกิดอันตรายแก่ผู้อื่น

(๘) ใช้ตลาดเป็นที่พักอาศัยหรือเป็นที่พักค้างคืน

(๙) กระทำการอื่นใดที่อาจก่อให้เกิดเหตุรำคาญ มลพิษที่เป็นอันตราย หรือการระบาดของโรคติดต่อ เช่น เสียงดัง แสงกระพริบ ความสั่นสะเทือน หรือมีกลิ่นเหม็น

**หมวด 4 ผู้ขายของและผู้ช่วยขายของในตลาด**

ข้อ 30 ผู้ขายของและผู้ช่วยขายของในตลาด ต้องปฏิบัติและให้ความร่วมมือ กับผู้รับ ใบอนุญาตให้จัดตั้งตลาด เจ้าพนักงานท้องถิ่นและเจ้าพนักงานสาธารณสุขในเรื่องดังต่อไปนี้

(๑) การจัดระเบียบและกฎเกณฑ์ในการรักษาความสะอาดของตลาด

(๒) การจัดหมวดหมู่สินค้า

(๓) การดูแลความสะอาดแผงจำหน่ายสินค้าของตน

(๔) การรวบรวมมูลฝอยลงในภาชนะรองรับที่เหมาะสม

(๕) การล้างตลาด

(๖) การเข้ารับการฝึกอบรมด้านสุขาภิบาลอาหารและอื่นๆ ตามหลักเกณฑ์ที่เจ้าพนักงาน ท้องถิ่นกำหนดโดยคำแนะนำของเจ้าพนักงานสาธารณสุข

(๗) การตรวจสุขภาพตามที่เจ้าพนักงานท้องถิ่นกำหนดโดยคำแนะนำของ เจ้าพนักงานสาธารณสุข

ข้อ 31 ผู้ขายของและผู้ช่วยขายของในตลาดต้องปฏิบัติเกี่ยวกับสินค้าและแผงจำหน่ายดังต่อไปนี้

(๑) ให้วางสินค้าบนแผงจำหน่ายสินค้าหรือขอบเขตที่กำหนดโดยห้ามวางสินค้าล้นแผงจำหน่ายสินค้าหรือขอบเขตที่กำหนด และห้ามวางสินค้าสูงจนอาจเกิดอันตรายหรือส่งผลกระทบต่อระบบการ ระบายอากาศ และ แสงสว่าง ทั้งนี้ ตามที่ เจ้าพนักงานท้องถิ่น กำหนด โดยคำแนะนำของเจ้าพนักงาน สาธารณสุข

(๒) ห้ามวางสินค้าประเภทวัตถุอันตรายปะปนกับสินค้าประเภทอาหาร

(๓) ให้วางสินค้าประเภทอาหาร เครื่องดื่ม และภาชนะอุปกรณ์ในขอบเขตที่กำหนด โดยสูงจากพื้นตลาดไม่น้อยกว่า ๖๐ เซนติเมตร

(๔) ห้ามเก็บสินค้าประเภทอาหารไว้ใต้แผงจำหน่ายสินค้า เว้นแต่อาหารในภาชนะบรรจุที่ปิดสนิทตามกฎหมายว่าด้วยอาหารหรืออาหารที่มีการป้องกันการเน่าเสียและปกปิดมิดชิด ทั้งนี้ ต้องมีการ รักษาความสะอาดและป้องกันสัตว์หรือแมลงที่เป็นพาหะนาโรค

(๕) ไม่ใช้แสงหรือวัสดุอื่นใด ที่ทำให้ผู้บริโภคมองเห็นอาหารต่างไปจากสภาพที่เป็นจริง

(๖) ห้ามต่อเติมแผงจำหน่ายสินค้า เว้นแต่จะได้รับอนุญาตจากเจ้าพนักงานท้องถิ่น โดยคำแนะนำของเจ้าพนักงานสาธารณสุข

ข้อ 32 ผู้ขายของและผู้ช่วยขายของในตลาดต้องมีสุขอนามัยส่วนบุคคล ดังต่อไปนี้

(๑) มีสุขภาพร่างกายแข็งแรง ไม่เป็นโรคติดต่อ ไม่เป็นโรคที่สังคมรังเกียจ หรือไม่เป็นพาหะนำโรคติดต่อ เช่น อหิวาตกโรค ไข้รากสาดน้อย บิด ไข้สุกใส หัด คางทูม วัณโรคในระยะอันตราย โรคเรื้อนในระยะติดต่อหรือในระยะที่ปรากฏอาการเป็นที่รังเกียจแก่สังคม โรคผิวหนังที่น่ารังเกียจ ไวรัสตับอักเสบชนิดเอ ไข้หวัดใหญ่รวมถึงไข้หวัดใหญ่ที่ติดต่อมาจากสัตว์ และโรคตามที่เจ้าพนักงานท้องถิ่นกำหนดโดยคำแนะนำของเจ้าพนักงานสาธารณสุข

(๒) ในระหว่างขายสินค้าต้องแต่งกายสุภาพ สะอาด เรียบร้อยหรือตามที่ เจ้าพนักงานท้องถิ่นกำหนดโดยคำแนะนำของเจ้าพนักงานสาธารณสุข

(๓) ในระหว่างขายสินค้าประเภทอาหารต้องปฏิบัติตามหลักสุขอนามัยส่วนบุคคล เช่น ไม่ไอหรือจามรดอาหาร ไม่ใช้มือหยิบจับอาหารที่พร้อมรับประทานโดยตรง ล้างมือให้สะอาดก่อนหยิบหรือ จับอาหาร ไม่สูบบุหรี่ หรือดื่มสุรา ทั้งนี้ ตามที่เจ้าพนักงานท้องถิ่นกำหนดโดยคำแนะนำของเจ้าพนักงานสาธารณสุข

ข้อ 33 ผู้ขายของและผู้ช่วยขายของในตลาดต้องปฏิบัติให้ถูกสุขลักษณะในการจำหน่าย ทำประกอบ ปรุง เก็บหรือสะสมอาหารและการรักษาความสะอาดของภาชนะ น้ำใช้ และของใช้ต่างๆ ดังต่อไปนี้

(๑) อาหารที่ขายต้องสะอาด และปลอดภัยตามหลักเกณฑ์ที่กำหนดไว้กฎหมายว่าด้วยอาหาร

(๒) อาหารสดเฉพาะสัตว์ เนื้อสัตว์และอาหารทะเล ต้องเก็บรักษาในอุณหภูมิไม่เกิน ๕ องศาเซลเซียส ในตู้เย็นหรือแช่น้ำแข็งตลอดระยะเวลาการเก็บ

(๓) การจำหน่ายอาหารประเภทปรุงสำเร็จต้องใช้เครื่องใช้ ภาชนะที่สะอาด และต้องมีอุปกรณ์ปกปิดอาหาร เพื่อป้องกันการปนเปื้อนและรักษาอุปกรณ์ปกปิดอาหารนั้นให้สะอาดและใช้การได้ดีอยู่เสมอ

(๔) ในกรณีที่เป็นแผงจำหน่ายอาหาร ซึ่งมีการทำ ประกอบและปรุงอาหาร ต้องจัดสถานที่ไว้ให้เป็นสัดส่วนโดยเฉพาะเพื่อการนั้น และต้องปฏิบัติให้ถูกต้องตามหลักการสุขาภิบาลอาหาร

(๕) เครื่องมือ เครื่องใช้ และภาชนะอุปกรณ์ที่ใช้ เช่น เขียง เครื่องขูดมะพร้าว จาน ชาม ช้อนและส้อม ตะเกียบ และแก้วน้ำ ต้องสะอาดและปลอดภัย มีการล้างทำความสะอาดและจัดเก็บที่ถูกต้อง

**หมวด 5 ใบอนุญาต**

ข้อ 34 ผู้ใดประสงค์จะจัดตั้งตลาดจะต้องยื่นคำขอรับใบอนุญาตตาม แบบที่กำหนดไว้ท้ายข้อบัญญัตินี้ พร้อมกับเอกสารและหลักฐานดังต่อไปนี้

(๑) สำเนาบัตรประจำตัวประชาชน /ข้าราชการ /พนักงานรัฐวิสาหกิจ

(๒) สำเนาใบอนุญาตตามกฎหมายที่เกี่ยวข้อง

(๓) แผนที่สถานที่ตั้งตลาด และแผนผังการจัดร้านขายของภายในตลาด

(๔) เอกสารอื่นๆ ตามที่องค์การบริหารส่วนตำบลโดมประดิษฐ์ประกาศกำหนด

ข้อ 35 ผู้ขอรับใบอนุญาตจะต้องปฏิบัติตามหลักเกณฑ์ วิธีการ และเงื่อนไขที่กำหนดไว้ในหมวด ๒ แห่งข้อบัญญัตินี้

ข้อ 36 ผู้ได้รับการอนุญาตต้องมารับใบอนุญาตภายในสิบห้าวัน นับแต่วันที่ได้รับหนังสือแจ้งการอนุญาตจากเจ้าพนักงานท้องถิ่น หากไม่มารับภายในกำหนดเวลาดังกล่าวโดยไม่มีเหตุอันสมควร ให้ถือว่าสละสิทธิ

ข้อ 37 เมื่อได้รับคำขอรับใบอนุญาต หรือคำขอต่ออายุใบอนุญาตให้เจ้าพนักงานท้องถิ่นตรวจความถูกต้องและความสมบูรณ์ของคำขอ ถ้าปรากฏว่าคำขอดังกล่าวไม่ถูกต้องหรือ ไม่สมบูรณ์ตามหลักเกณฑ์ วิธีการ หรือเงื่อนไขที่กำหนดไว้ในข้อบัญญัตินี้ ให้เจ้าพนักงานท้องถิ่นรวบรวมความไม่ถูกต้อง หรือความไม่สมบูรณ์นั้นทั้งหมด และแจ้งให้ผู้ขออนุญาตแก้ไขให้ถูกต้องและสมบูรณ์ในคราวเดียวกัน และในกรณีจำเป็นที่จะต้องส่งคืนคำขอแก่ผู้ขออนุญาต ก็ให้ส่งคืนคำขอพร้อมทั้งแจ้งความ ไม่ถูกต้องหรือความไม่สมบูรณ์ให้ทราบ ภายในสิบห้าวันนับแต่วันได้รับคำขอ เจ้าพนักงานท้องถิ่นต้องออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบภายในสามสิบวัน นับแต่วันได้รับคำขอซึ่งมีรายละเอียดถูกต้องหรือครบถ้วนตามที่กำหนดในข้อบัญญัตินี้ในกรณีที่มีเหตุจำเป็นที่เจ้าพนักงานท้องถิ่นไม่อาจออกใบอนุญาตหรือยังไม่อาจมีคำสั่งไม่อนุญาตได้ ภายในกำหนดเวลาตามวรรคสอง ให้ขยายเวลาออกไปได้อีกไม่เกินสองครั้ง ครั้งละไม่เกิน สิบห้าวัน แต่ต้องมีหนังสือแจ้งการขยายเวลา และเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคสอง หรือตามที่ได้ขยายเวลาไว้แล้วนั้น แล้วแต่กรณี

ข้อ ๓8 ใบอนุญาตที่ออกให้ตามข้อบัญญัตินี้ ให้มีอายุหนึ่งปีนับแต่วันออกใบอนุญาต และให้ใช้ได้เพียงในเขตอำนาจขององค์การบริหารส่วนตำบลโดมประดิษฐ์เท่านั้น การขอต่ออายุใบอนุญาต จะต้องยื่นคำขอก่อนใบอนุญาตสิ้นอายุ เมื่อได้ยื่นคำขอพร้อมกับเสียค่าธรรมเนียมแล้วให้ประกอบกิจการต่อไปได้ จนกว่าเจ้าพนักงานท้องถิ่นจะสั่งไม่ต่ออายุใบอนุญาต การขอต่ออายุใบอนุญาตและการอนุญาตให้ต่ออายุใบอนุญาต ให้เป็นไปตามหลักเกณฑ์วิธีการและเงื่อนไขที่กำหนดไว้ตามข้อ 34 และข้อ 35 ด้วย

ข้อ ๓9 ผู้ได้รับใบอนุญาตต้องเสียค่าธรรมเนียมการออกใบอนุญาตตามอัตราที่กำหนดไว้ท้ายข้อบัญญัตินี้ ในวันที่มารับใบอนุญาตสำหรับกรณีที่เป็นการขอรับใบอนุญาตครั้งแรก หรือก่อนใบอนุญาตสิ้นอายุ สำหรับกรณีที่เป็นการขอต่ออายุใบอนุญาต ตลอดเวลาที่ยังดำเนินกิจการนั้น ถ้ามิได้เสียค่าธรรมเนียมภายในเวลาที่กำหนด ให้ชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ เว้นแต่ผู้ได้รับใบอนุญาตจะได้บอกเลิกการดำเนินกิจการนั้นก่อนถึงกำหนดการเสียค่าธรรมเนียมครั้งต่อไป ในกรณีที่ผู้มีหน้าที่ต้องเสียค่าธรรมเนียมตามวรรคหนึ่ง ค้างชำระค่าธรรมเนียมติดต่อกันเกินกว่าสองครั้ง ให้เจ้าพนักงานท้องถิ่นมีอำนาจสั่งให้ผู้นั้นหยุดการดำเนินกิจการไว้จนกว่าจะได้เสียค่าธรรมเนียมและค่าปรับจนครบจำนวน

ข้อ 40 บรรดาค่าธรรมเนียมและค่าปรับตามข้อบัญญัตินี้ ให้เป็นรายได้ขององค์การบริหารส่วนตำบลโดมประดิษฐ์

ข้อ 41 ผู้ได้รับใบอนุญาตต้องแสดงใบอนุญาตไว้โดยเปิดเผย ณ สถานที่ประกอบกิจการตลอดเวลาที่ประกอบกิจการ

ข้อ 42 ในกรณีที่ใบอนุญาตสูญหาย ถูกทำลายหรือชำรุดในสาระที่สำคัญ ให้ผู้ได้รับ ใบอนุญาตยื่นคำขอรับใบแทนใบอนุญาตภายในสิบห้าวัน นับแต่วันที่ได้ทราบถึงการสูญหาย ถูกทำลายหรือ ชำรุด ตามแบบที่กำหนดไว้ท้ายข้อบัญญัตินี้ การขอรับใบแทนใบอนุญาตและการออกใบแทนใบอนุญาตให้เป็นไปตามหลักเกณฑ์ วิธีการและเงื่อนไขดังต่อไปนี้

(๑) ในกรณีใบอนุญาตสูญหาย ให้ผู้ยื่นคำขอรับใบแทนใบอนุญาตนำสำเนาบันทึก การแจ้งความต่อพนักงานเจ้าหน้าที่แห่งท้องที่ที่ใบอนุญาตสูญหายมาแสดงต่อเจ้าพนักงานท้องถิ่นประกอบด้วย

(๒) ในกรณีใบอนุญาตถูกทำลาย หรือชำรุดในสาระสำคัญ ให้ผู้ยื่นคำ ขอรับใบแทนใบอนุญาต นำใบอนุญาตเดิมเท่าที่เหลืออยู่มาแสดงต่อเจ้าพนักงานท้องถิ่นประกอบด้วย

ข้อ 43 ในกรณีที่ปรากฏว่า ผู้รับใบอนุญาตไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข พ.ศ.๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕ หรือข้อบัญญัตินี้หรือเงื่อนไขที่ระบุไว้ในใบอนุญาต ในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตตามข้อบัญญัตินี้ เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควรแต่ต้องไม่เกินสิบห้าวัน

ข้อ 44 เจ้าพนักงานท้องถิ่นมีอำนาจออกคำสั่งเพิกถอนใบอนุญาต เมื่อปรากฏว่าผู้รับใบอนุญาต

(๑) ถูกสั่งพักใช้ใบอนุญาตตั้งแต่สองครั้งขึ้นไปและมีเหตุที่จะต้องถูกสั่งพักใช้ ใบอนุญาตอีก

(๒) ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. 2535

(๓) ไม่ปฏิบัติหรือปฏิบัติไม่ถูกต้องตามบทแห่งพระราชบัญญัติการสาธารณสุข พ.ศ. ๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕ หรือข้อบัญญัตินี้ หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการ ตามที่ได้รับใบอนุญาตตามข้อบัญญัตินี้ และการไม่ปฏิบัติ หรือปฏิบัติไม่ถูกต้องนั้น ก่อให้เกิดอันตราย อย่างร้ายแรงต่อสุขภาพของประชาชน หรือมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน

ข้อ 45 คำสั่งพักใช้ใบอนุญาตและคำสั่งเพิกถอนใบอนุญาต ให้ทำเป็นหนังสือแจ้งให้ผู้รับใบอนุญาตทราบ ในกรณีที่ไม่พบผู้รับใบอนุญาตหรือผู้รับใบอนุญาตไม่ยอมรับคำสั่งดังกล่าวให้ส่งคำสั่ง โดยทาง ไปรษณีย์ตอบรับ หรือให้ปิดคำสั่งนั้นไว้ในที่เปิดเผยเห็นได้ง่าย ณ ภูมิลำเนาหรือสำนักทำการงานของผู้รับใบอนุญาต และให้ถือว่าผู้รับใบอนุญาตนั้นได้รับทราบคำสั่งแล้วตั้งแต่เวลาที่คำสั่งไปถึงหรือวันปิดคำสั่ง แล้วแต่กรณี

ข้อ 46 ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนใบอนุญาตอีกไม่ได้ จนกว่าจะพ้นกำหนดหนึ่งปีนับแต่วันที่ถูกสั่งเพิกถอนใบอนุญาต

**หมวด 6 บทกำหนดโทษ**

ข้อ 47 ผู้ใดฝ่าฝืนหรือไม่ปฏิบัติตามข้อบัญญัตินี้ ต้องระวางโทษตามที่กำหนดไว้ในบทกำหนด โทษแห่งพระราชบัญญัติการสาธารณสุข พ.ศ. ๒๕๓๕

**บทเฉพาะกาล**

ข้อ 48 บรรดากิจการตลาดที่มีอยู่ก่อนข้อบัญญัตินี้ใช้บังคับ ให้ปฏิบัติตามหลักเกณฑ์ของข้อบัญญัติภายใน ๙๐ วัน นับแต่วันที่ข้อบัญญัตินี้ใช้บังคับในเขตองค์การบริหารส่วนตำบลโดมประดิษฐ์

บัญชีอัตราค่าธรรมเนียม

ท้ายข้อบัญญัติองค์การบริหารส่วนตำบลโดมประดิษฐ์

เรื่อง ตลาด พ.ศ. 2567

|  |  |  |
| --- | --- | --- |
| **ลำดับที่** | **รายการ** | **อัตราค่าธรรมเนียม**  **(บาท/ปี)** |
| 1 | ตลาดประเภทที่ 1 | ฉบับละ 2,000 บาท |
| 2 | ตลาดประเภทที่ 2 | ฉบับละ 1,000 บาท |
| 3 | ตลาดประเภทที่ 3 | ฉบับละ 500 บาท |
| 4 | การต่อใบอนุญาตจัดตั้งตลาดให้เป็นไปตามอัตรา 1 หรือ 2 แล้วแต่กรณี |  |

**แบบ ตล.1**

**แบบคำขอรับใบอนุญาตจัดตั้งตลาด**

คำขอเลขที่............./............ (เจ้าหน้าที่กรอก) เขียนที่ …………….......................……

วันที่ …….... เดือน ………...…………. พ.ศ. ……………..

**เรียน เจ้าพนักงานท้องถิ่น**

ข้าพเจ้า (บุคคลธรรมดา /นิติบุคคล)……………………………………………….….………….. อายุ………………. ปี สัญชาติ………….…….เชื้อชาติ....................อยู่บ้านเลขที่…….………..…หมู่ที่……….ตรอก/ซอย………………..…………. ถนน………..……….....…แขวง/ตำบล…………………………………..เขต/อำเภอ………………………………………………..…จังหวัด…………………….……………..……… หมายเลขโทรศัพท์……………………………………………………...………………

**ขอยื่นคำขอรับใบอนุญาตจัดตั้งตลาด** ประเภท.....................................ลำดับเลขที่............................. ค่าธรรมเนียม...........................บาท ต่อเจ้าพนักงานท้องถิ่น ดังต่อไปนี้

1. สถานประกอบกิจการ ชื่อ.............................................................................................................................

2. สถานที่ตั้ง เลขที่……….………หมู่ที่……….ตรอก/ซอย…………….…..…………ถนน………..…….…….....…………..…

แขวง/ตำบล………………………..…..เขต/อำเภอ………………………………..…จังหวัด……………………………………..……หมายเลขโทรศัพท์……………………….……..……

3. มีพื้นที่ประกอบการ..........................ตารางเมตร มีการจำหน่ายเป็น ครั้งคราว/เป็นประจำ/ตามนัด

**ขอยื่นคำขอรับใบอนุญาตจัดตั้งตลาด ต่อ นายกองค์การบริหารส่วนตำบลโดมประดิษฐ์ พร้อมคำขอนี้ ข้าพเจ้าได้แนบหลักฐานและเอกสารมาด้วย ดังนี้คือ**

( ) สำเนาบัตรประจำตัว (ประชาชน/ข้าราชการ/พนักงานรัฐวิสาหกิจ)

( ) สำเนาทะเบียนบ้านผู้ขอ

( ) สำเนาทะเบียนบ้านที่ตั้งสถานประกอบการ

( ) แผนผังหรือแผนแสดงที่ตั้งโดยสังเขป

( ) ใบมอบอำนาจ (กรณีมอบอำนาจ)

( ) เอกสารอื่นๆ ที่เกี่ยวข้อง คือ

1. …………………………………………………………………………

2. …………………………………………………………………………

3. …………………………………………………………………………

(มีต่อด้านหลัง)

(ด้านหลังคำขอรับใบอนุญาต)

**แผนที่ตั้งพอสังเขป**

|  |
| --- |
|  |

ข้าพเจ้าขอรับรองว่า ข้อความในแบบคำขอใบอนุญาตนี้เป็นความจริงทุกประการ

(ลงชื่อ).....................................................ผู้ขอรับใบอนุญาต

(....................................................)

**ความเห็นของเจ้าพนักงานสาธารณสุข**

จากการตรวจสอบสถานประกอบการ เมื่อวันที่........................................

( ) เห็นสมควรอนุญาต และควรกำหนดเงื่อนไขดังนี้……………………………….….…….................

………………………………………………………………………….…………………………………………….…………………………………

( ) เห็นสมควรไม่อนุญาต เนื่องจาก………………………………………….….…..……………………..…...

………………….…..………………………………………………………………………………………………………….……………..……..…

(ลงชื่อ)....................................................เจ้าพนักงานสาธารณสุข

(....................................................)

วันที่………/………/……..….

|  |
| --- |
| คำสั่งของเจ้าพนักงานท้องถิ่น  ( ) อนุญาตให้ประกอบกิจการได้  ( ) ไม่อนุญาตให้ประกอบกิจการ  (ลงชื่อ).................................................เจ้าพนักงานท้องถิ่น  (....................................................)  ตำแหน่ง..................................................  วันที่............/............./.................. |

**แบบ ตล. 2**



**ใบอนุญาตให้จัดตั้งตลาด**

เล่มที่................. สำนักงาน.......................................................

เลขที่................/..................

อนุญาตให้ นิติบุคคล/บุคคลธรรมดา

ชื่อ......................................................................................................... อายุ....................... ปีสัญชาติ...........................เลขประจำตัวประชาชนเลขที่........................................................................................

อยู่บ้าน/สำนักงาน เลขที่.............................ตรอก/ซอย............................................ถนน................................... หมู่ที่........................ตำบล................................อำเภอ...................................จังหวัด............................................ โทรศัพท์.......................................................

ข้อ 1. จัดตั้งตลาดประเภท............................. สถานที่ชื่อ........................................................ พื้นที่ประกอบการ.......................................ตารางเมตร ตั้งอยู่เลขที่..................................................................... ตรอก/ซอย...................................ถนน...................................หมู่ที่........................ตำบล..................................... อำเภอ.............................................จังหวัด…...........................................โทรศัพท์...............................................

ข้อ 2. ค่าธรรมเนียมฉบับละ................................บาทต่อปี ใบรับเงินเล่มที่.............................. เลขที่................................... วันที่..............เดือน....................................พ.ศ. ........................

ข้อ 3. ผู้ได้รับใบอนุญาตต้องปฏิบัติตามเงื่อนไขดังต่อไปนี้

3.1 ปฏิบัติตามข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. ................

3.2 ระเบียบ ข้อกำหนด วิธีการและเงื่อนไขอื่นๆ ขององค์การบริหารส่วนตำบลโดมประดิษฐ์ รวมทั้งกฎหมายอื่นที่เกี่ยวข้อง

3.3 อื่นๆ.............................................................................................................................

ใบอนุญาตฉบับนี้ ออกให้ ณ วันที่.............เดือน.................................... พ.ศ. ..................... และให้ใช้ได้ถึงวันที่................เดือน................................... พ.ศ. ....................

ลงชื่อ..............................................................

(............................................................)

ตำแหน่ง........................................................

เจ้าพนักงานท้องถิ่น

**คำเตือน** (1) ต้องแสดงใบอนุญาตนี้ไว้ในที่เปิดเผย ณ สถานที่ที่ได้รับอนุญาต

(2) หากประสงค์จะประกอบกิจการในปีต่อไป ต้องยื่นคำขอต่อใบอนุญาตก่อนใบอนุญาตสิ้นอายุ มิฉะนั้นต้องชำระค่าปรับเพิ่มขึ้นอีกร้อยละ 20 ของจำนวนค่าธรรมเนียม

**แบบ ตล. 3**

**แบบคำขอต่อใบอนุญาต/รับใบแทนใบอนุญาต**

|  |
| --- |
| คำขอเลขที่......./..........  (เจ้าหน้าที่กรอก) |

เขียนที่ องค์การบริหารส่วนตำบลโดมประดิษฐ์

วันที่...............เดือน..........................พ.ศ..............

เรียน เจ้าพนักงานท้องถิ่น

1. ข้าพเจ้า (บุคคลธรรมดา/นิติบุคคล)……………………………………….……….…………. อายุ ……………….ปี สัญชาติ………….……….เชื้อชาติ....................อยู่บ้านเลขที่…….………หมู่ที่……….ตรอก/ซอย………………..…………. ถนน………..………....……แขวง/ตำบล………………………...………………..เขต/อำเภอ………………………………………..…จังหวัด……………………..…….………………………… หมายเลขโทรศัพท์…………………………………………….………………

2. ข้าพเจ้าเป็นผู้รับใบอนุญาต...................................................เลขที่...................................ออกให้เมื่อ วันที่........เดือน...........................พ.ศ................ และจะสิ้นอายุ วันที่.........เดือน.........................พ.ศ................

3. ข้าพเจ้ามีความประสงค์จะ

( ) ขอยื่นคำต่ออายุใบอนุญาต

( ) ขอรับใบแทนใบอนุญาต เนื่องจาก......................................................................................

4. พร้อมคำขอนี้ ข้าพเจ้าได้แนบหลักฐานและเอกสารมาด้วย ดังนี้คือ

( ) สำเนาบัตรประจำตัว (ประชาชน/ข้าราชการ/พนักงานรัฐวิสาหกิจ)

( ) สำเนาทะเบียนบ้านผู้ขอ

( ) ใบมอบอำนาจ (กรณีมอบอำนาจ)

( ) ใบอนุญาตฉบับเดิม

( ) หลักฐานแจ้งความใบอนุญาตสูญหาย

( ) ใบอนุญาตที่ชำรุด/สำเนาใบอนุญาต

( ) เอกสารอื่นๆ ที่เกี่ยวข้อง คือ

๓.๑ ........................................................................................

๓.๒ ........................................................................................

๓.๓ .......................................................................................

ข้าพเจ้าขอรับรองว่า ข้อความในแบบคำขอใบอนุญาตนี้เป็นความจริงทุกประการ

(ลงชื่อ)....................................................ผู้ขอ

(....................................................)

(ด้านหลัง)

**ความเห็นของเจ้าพนักงานสาธารณสุข**

จากการตรวจสอบเอกสาร เมื่อวันที่.........................................................................................

( ) เห็นสมควรอนุญาต และควรกำหนดเงื่อนไข ดังนี้……………………………….….……..

………………………………………………………………………….…………………………………………….…..…………………………….

………………………………………………………………………….…………………………………………….………..……………………….

( ) เห็นสมควรไม่อนุญาต เนื่องจาก……………………………………….……….………………..

………………….…..…………………………………………………………………………………………………………..…………...…………

……………………………………………………………………….…………………………………………….…………..……………………….

(ลงชื่อ)..........................................................เจ้าพนักงานสาธารณสุข

(...........................................................)

วันที่……….…/……..…..…/…….……….

|  |
| --- |
| **คำสั่งเจ้าพนักงานท้องถิ่น**  ( ) อนุญาต  ( ) ไม่อนุญาต  (ลงชื่อ).......................................................เจ้าพนักงานท้องถิ่น  (......................................................)  ตำแหน่ง..................................................  วันที่............/............../..............  ส่วนของเจ้าหน้าที่ |

**ใบรับคำขอรับใบอนุญาต /ต่อใบอนุญาต**

เลขที่ .................../..................

ได้รับเรื่องเมื่อวันที่...........เดือน .......................พ.ศ. ...................ตรวจสอบแล้ว ปรากฏว่า

เอกสารหลักฐาน  ครบถ้วน

 ไม่ครบถ้วน คือ

๑) ..................................................................................................

๒) ..................................................................................................

๓) ..................................................................................................

ซึ่งผู้ขอรับใบอนุญาต/ต่อใบอนุญาต จะนำเอกสารส่วนที่ขาดมาให้ภายในวันที่........................

(ลงชื่อ).................................................................

(...............................................................)

ตำแหน่ง.........................................................

เจ้าหน้าที่ผู้รับคำร้อง

…………………………………………………………………………………………………………………………………………………………

ส่วนของผู้ขอรับใบอนุญาต

**ใบรับคำขอรับใบอนุญาต /ต่อใบอนุญาต**

เลขที่ ..................../..................

ได้รับเรื่องเมื่อวันที่ …..........เดือน ..................... พ.ศ. .................ตรวจสอบแล้ว ปรากฏว่า

เอกสารหลักฐาน  ครบถ้วน

 ไม่ครบถ้วน คือ

๑) ..................................................................................................

๒) ..................................................................................................

๓) ..................................................................................................

ซึ่งผู้ขอรับใบอนุญาต/ต่อใบอนุญาต จะนำเอกสารส่วนที่ขาดมาให้ภายในวันที่........................

(ลงชื่อ)..............................................................

(..........................................................)

ตำแหน่ง........................................................

เจ้าหน้าที่ผู้รับคำร้อง

**นายสมศักดิ์ วิลานันท์**

**ประธานสภาฯ** ตามที่นายก อบต. ได้ชี้แจงรายละเอียดไปแล้วนั้น ลำดับต่อไปผมจะขอมติที่ประชุมสภาฯ ในการรับหลักการ/ไม่รับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 แต่ก่อนที่จะมีการลงมติ ผมขอเชิญเลขานุการสภาฯ นับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะรับหลักการ/ไม่รับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 โดยทำการยกมือครับ

**มติที่ประชุม ไม่รับหลักการ - เสียง**

**รับหลักการ 18 เสียง**

**งดออกเสียง 3 เสียง**

**วาระที่สอง ขั้นแปรญัตติ**

**นายสมศักดิ์ วิลานันท์**

**ประธานสภาฯ** ตามมติที่ประชุมสภาฯได้มีมติรับหลักการ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 ไปแล้วนั้น ในวาระที่สอง ขั้นอภิปรายแสดงความคิดเห็นนี้ มีสมาชิกสภาฯ หรือท่านใดจะอภิปราย/แสดงความคิดเห็น เกี่ยวกับเรื่องนี้เชิญครับ

**นายดิเรก สาคร**

**ส.อบต. หมู่ที่ 1** ผมขออภิปรายแสดงความคิดเห็นข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 หากมีการดำเนินการบริหารจัดการได้ก็เป็นสิ่งที่ดี

**นายรมย์พร นาวา**

**ส.อบต. หมู่ที่ 11** ผมเห็นด้วยที่จะให้มีการจัดทำข้อบัญญัติองค์การบริหารส่วนตำบลโดมประดิษฐ์ เรื่อง ตลาด จะได้มีมาตรฐานในการบริหารจัดการ ตรวจสอบ ดูแลได้ ถูกต้องตามหลักสาธารณสุข

**ที่ประชุม** - ไม่มีท่านใดอภิปราย/แสดงความคิดเห็นอีก –

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดอภิปราย/แสดงความคิดเห็นอีก ต่อไปผมจะดำเนินการในวาระที่สาม การลงมติต่อไปครับ

**วาระที่สาม การลงมติ**

**นายสมศักดิ์ วิลานันท์**

**ประธานสภาฯ** ก่อนที่จะมีการลงมติให้ความเห็นชอบ/ไม่เห็นชอบ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 ผมขอเชิญเลขานุการสภาฯนับองค์ประชุมครับ

**นายสุดใจ ทวีพัฒน์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องพิจารณาร่างข้อบัญญัติองค์การบริหารส่วนตำบลโดมประดิษฐ์ เรื่อง ตลาด พ.ศ. 2567 โดยทำการยกมือครับ

**มติที่ประชุม ไม่เห็นชอบ - เสียง**

**เห็นชอบ 17 เสียง**

**งดออกเสียง 4 เสียง**

**ระเบียบวาระที่ 6 เรื่องอื่นๆ**

**นายสมศักดิ์ วิลานันท์**

**ประธานสภาฯ**  ในวาระที่ 6 เรื่องอื่นๆ มีท่านใดจะเสนอเรื่องอื่นๆอีกเชิญครับ

**นายวีระ บุญสงค์**

**เลขานุการนายก** เรื่องอื่นๆขอแจ้งให้ ส.อบต.ทุกท่าน เขียนคำร้องเรื่องไฟฟ้าส่องสว่างที่ชำรุดภายในหมู่บ้านของท่าน แล้วยื่นเอกสารไว้ที่งานธุรการ สำนักปลัด อบต.โดมประดิษฐ์ เพื่อจะได้ดำเนินการในส่วนที่เกี่ยวข้องต่อไป

**นางสาวจินตนา บุญเกิด**

**ส.อบต. หมู่ที่ 10** ขออนุญาตสอบถามเรื่องแผนการพ่นหมอกควันกำจัดยุงลายค่ะ

**นางทิพวรรณ จูมสิมมา**

**นักวิชาการสาธารณสุข** เรียนท่านประธานสภาฯ, คณะผู้บริหาร, ส.อบต.ทุกท่าน และหัวหน้าทุกส่วนกอง ขอนำเรียนชี้แจงเรื่องแผนการพ่นหมอกควันกำจัดยุงลาย จะดำเนินการในห้วงเดือนพฤษภาคม – มิถุนายน 2567 เพื่อป้องกันและลดการแพร่ระบาดของโรคไข้เลือดออก

**นายสมศักดิ์ วิลานันท์**

**ประธานสภาฯ** เมื่อไม่มีท่านใดเสนอเรื่องอื่นๆ ผมขอขอบคุณสมาชิกสภาฯทุกท่านที่เข้าร่วมประชุมโดยพร้อมเพรียงกัน ผมขอปิดการประชุมครับ

**เลิกประชุมเวลา ๑6.3๐ น.**

(ลงชื่อ) *สุดใจ ทวีพัฒน์*

(นายสุดใจ ทวีพัฒน์)

ผู้บันทึกประชุม

(ลงชื่อ) *รมย์พร นาวา* ผู้ตรวจรายงานการประชุม

(นายรมย์พร นาวา)

สมาชิกสภา อบต.

(ลงชื่อ) *วิรัตน์ พันนารี* ผู้ตรวจรายงานการประชุม

(นายวิรัตน์ พันนารี)

สมาชิกสภา อบต.

(ลงชื่อ) *จินตนา บุญเกิด* ผู้ตรวจรายงานการประชุม

(นางสาวจินตนา บุญเกิด)

สมาชิกสภา อบต.

(ลงชื่อ) *สมศักดิ์ วิลานันท์* ผู้รับรองรายงานการประชุม

(นายสมศักดิ์ วิลานันท์)

ประธานสภาองค์การบริหารส่วนตำบลโดมประดิษฐ์